**SADRŽAJ:**

[POJMOVI I KRATICE 2](#_Toc509558769)

[UVOD 6](#_Toc509558770)

[ZAKONODAVNI OKVIR 7](#_Toc509558771)

[1. NAČELA I KONCEPT GOSPODARENJA OTPADOM 8](#_Toc509558772)

[1.1. Strateški ciljevi gospodarenja otpadom RH i odgovornosti jedinica lokalne samouprave 9](#_Toc509558773)

[1.2. Plan gospodarenja otpadom Republike Hrvatske 10](#_Toc509558774)

[1.3. Prostorni plan Varaždinske županije 13](#_Toc509558775)

[1.4. Prostorni plan Grada Varaždinske Toplice 13](#_Toc509558776)

[Pregled propisa koji uređuju gospodarenje otpadom u Republici Hrvatskoj: 17](#_Toc509558777)

[1.5. Osnovni podaci o Gradu Varaždinske Toplice i Varaždinskoj županiji 19](#_Toc509558778)

[2. ANALIZA, TE OCJENA STANJA I POTREBA U GOSPODARENJU OTPADOM NA PODRUČJU GRADA VARAŽDINSKE TOPLICE, UKLJUČUJUĆI OSTVARIVANJE CILJEVA 21](#_Toc509558779)

[3. PODACI O VRSTAMA I KOLIČINAMA PROIZVEDENOG OTPADA, ODVOJENO SAKUPLJENOG OTPADA, ODLAGANJU KOMUNALNOG I BIORAZGRADIVOG OTPADA TE OSTVARIVANJU CILJEVA 25](#_Toc509558780)

[3.1 Mjere prikupljanja miješanog komunalnog i biorazgradivog komunalnog otpada 29](#_Toc509558781)

[4. PODACI O POSTOJEĆIM I PLANIRANIM GRAĐEVINAMA I UREĐAJIMA ZA GOSPODARENJE OTPADOM TE STATUSU SANACIJE NEUSKLAĐENIH ODLAGALIŠTA I LOKACIJA ONEČIŠĆENIH OTPADOM 32](#_Toc509558782)

[5. PODACI O LOKACIJAMA ODBAČENOG OTPADA I NJIHOVOM UKLANJANJU 35](#_Toc509558783)

[6. MJERE POTREBNE ZA OSTVARENJE CILJEVA SMANJIVANJA ILI SPRJEČAVANJA NASTANKA OTPADA, UKLJUČUJUĆI IZOBRAZNO - INFORMATIVNE AKTIVNOSTI I AKCIJE PRIKUPLJANJA OTPADA 41](#_Toc509558784)

[7. OPĆE MJERE ZA GOSPODARENJE OTPADOM, OPASNIM OTPADOM I POSEBNIM KATEGORIJAMA OTPADA 44](#_Toc509558785)

[8. MJERE ODVOJENOG PRIKUPLJANJA OTPADNOG PAPIRA, METALA, STAKLA I PLASTIKE TE KRUPNOG (GLOMAZNOG) KOMUNALNOG OTPADA 46](#_Toc509558786)

[9. POPIS PROJEKATA VAŽNIH ZA PROVEDBU ODREDBI PLANA 49](#_Toc509558787)

[10. ORGANIZACIJSKI ASPEKTI, IZVORI I VISINA FINANCIJSKIH SREDSTAVA ZA PROVEDBU MJERA GOSPODARENJA OTPADOM 50](#_Toc509558788)

[11. ROKOVI I NOSITELJI IZVRŠENJA PLANA 52](#_Toc509558789)

[LITERATURA 54](#_Toc509558790)

# POJMOVI I KRATICE

Pojmovi i kratice korišteni u ovom Planu sukladno Zakonu o održivom gospodarenju otpadom (NN 94/13 i 73/17):

* + - 1. ***biološki razgradivi otpad*** *je otpad koji se može razgraditi biološkim aerobnim ili anaerobnim postupkom;*
      2. ***biootpad*** *je biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz proizvodnje prehrambenih proizvoda;*
      3. ***biorazgradivi komunalni otpad*** *je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad;*
      4. ***centar za gospodarenje otpadom*** *je sklop više međusobno funkcionalno i/ili tehnološki povezanih građevina i uređaja za obradu komunalnog otpada;*
      5. ***djelatnost druge obrade otpada*** *je postupak pripreme prije oporabe ili zbrinjavanja otpada;*
      6. ***djelatnost oporabe otpada*** *uključuje postupke oporabe propisane Dodatkom II. ovoga Zakona;*
      7. ***djelatnost posredovanja u gospodarenju otpadom*** *uključuje postupak posredovanja u gospodarenju otpadom koji obuhvaća poslove posredništva i organizacije sakupljanja, oporabe, zbrinjavanja i druge obrade otpada, posredovanja u prijenosu prava i obveza u vezi otpada, vođenja evidencija i očevidnika u vezi gospodarenja otpadom za potrebe drugih;*
      8. ***djelatnost prijevoza otpada*** *je prijevoz otpada za vlastite potrebe ili za potrebe drugih na teritoriju Republike Hrvatske;*
      9. ***djelatnost sakupljanja otpad****« uključuje postupke sakupljanja otpada i interventnog sakupljanja otpada i postupak sakupljanja otpada u reciklažno dvorište;*
      10. ***djelatnost trgovanja otpadom*** *je kupovanje i prodavanje otpada sa ili bez preuzimanja otpada u posjed bez obzira na način prodaje;*
      11. ***djelatnost zbrinjavanja otpada*** *uključuje postupke zbrinjavanja otpada propisane Dodatkom I. Zakona;*
      12. ***gospodarenje otpadom*** *su djelatnosti sakupljanja, prijevoza, oporabe i zbrinjavanja i druge obrade otpada, uključujući nadzor nad tim postupcima te nadzor i mjere koje se provode na lokacijama nakon zbrinjavanja otpada, te radnje koje poduzimaju trgovac otpadom ili posrednik;*
      13. ***građevina za gospodarenje otpadom*** *je građevina za sakupljanje otpada (skladište otpada, pretovarna stanica i reciklažno dvorište), građevina za obradu otpada i centar za gospodarenje otpadom. Ne smatra se građevinom za gospodarenje otpadom građevina druge namjene u kojoj se obavlja djelatnost oporabe otpada;*
      14. ***građevni otpad*** *je otpad nastao prilikom gradnje građevina, rekonstrukcije, uklanjanja i održavanja postojećih građevina, te otpad nastao od iskopanog materijala, koji se ne može bez prethodne oporabe koristiti za građenje građevine zbog kojeg građenja je nastao;*
      15. ***inertni otpad*** *je otpad koji ne podliježe značajnim fizikalnim, kemijskim i/ili biološkim promjenama;*
      16. ***krupni (glomazni) komunalni otpad*** *je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada i određen je naputkom iz članka 29. stavka 11. ovoga Zakona;*
      17. ***komunalni otpad*** *je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva;*
      18. ***miješani komunalni otpad*** *je otpad iz kućanstava i otpad iz trgovina, industrije i iz ustanova koji je po svojstvima sastavu sličan otpadu iz kućanstava, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01;*
      19. ***nasipavanje otpada*** *je postupak oporabe pri kojem se odgovarajući otpad koristi za nasipavanje iskopanih površina ili u tehničke svrhe pri krajobraznom uređenju i kojim se otpad koristi kao zamjena za materijal koji nije otpad sukladno ovom Zakonu i propisima donesenim na temelju ovoga Zakona;*
      20. ***neopasni otpad*** *je otpad koji ne posjeduje niti jedno od opasnih svojstava iz Priloga Uredbe (EU) br. 1357/2014;*
      21. ***neusklađeno odlagalište*** *je odlagalište koje ne ispunjava uvjete propisane pravilnikom iz članka 104. Zakona i određeno je odlukom iz članka 26. stavka 6. ovoga Zakona;*
      22. ***obrada otpada*** *su postupci oporabe ili zbrinjavanja i postupci pripreme prije oporabe ili zbrinjavanja;*
      23. ***odlagalište otpada*** *je građevina namijenjena odlaganju otpada na površinu ili pod zemlju (podzemno odlagalište), uključujući:*
* *interno odlagalište otpada na kojem proizvođač odlaže svoj otpad na samom mjestu proizvodnje,*
* *odlagalište otpada ili njegov dio koji se može koristiti za privremeno skladištenje otpada (npr. za razdoblje duže od jedne godine),*
* *iskorištene površinske kopove ili njihove dijelove nastale rudarskom eksploatacijom i/ili istraživanjem pogodne za odlaganje otpada*
  + - 1. ***odvojeno sakupljanje*** *je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada;*
      2. ***opasni otpad*** *je otpad koji posjeduje jedno ili više opasnih svojstava iz Priloga Uredbe (EU) br. 1357/2014;*
      3. ***oporaba otpada*** *je svaki postupak čiji je glavni rezultat uporaba otpada u korisne svrhe kada otpad zamjenjuje druge materijale koje bi inače trebalo uporabiti za tu svrhu ili otpad koji se priprema kako bi ispunio tu svrhu, u tvornici ili u širem gospodarskom smislu. U Dodatku II. ovoga Zakona sadržan je popis postupaka oporabe koji ne isključuje druge moguće postupke oporabe;*
      4. ***otpad*** *je svaka tvar ili predmet koje posjednik odbacuje, namjerava ili mora odbaciti.*
      5. ***otpadna ulja*** *su mineralna ili sintetička ulja za podmazivanje ili industrijska ulja koja su postala neprikladna za uporabu za koju su prvobitno namijenjena, primjerice ulja iz motora s unutarnjim izgaranjem i ulja reduktora, ulja za podmazivanje, ulja za turbine i hidraulička ulja;*
      6. ***ovlaštenik*** *je pravna ili fizička osoba – obrtnik kojem je prema ovom Zakonu dana suglasnost za sklapanje ugovora s Fondom za zaštitu okoliša i energetsku učinkovitost u vezi gospodarenja posebnom kategorijom otpada;*
      7. ***ponovna uporaba*** *je svaki postupak kojim se omogućava ponovno korištenje proizvoda ili dijelova proizvoda, koji nisu otpad, u istu svrhu za koju su izvorno načinjeni;*
      8. ***posjednik*** *otpada je proizvođač otpada ili pravna i fizička osoba koja je u posjedu otpada;*
      9. ***posrednik*** *je pravna ili fizička osoba – obrtnik koja obavlja djelatnost posredovanja u gospodarenju otpadom, uključujući i posrednika koji ne preuzima otpad u neposredni posjed;*
      10. ***postupci gospodarenja otpadom*** *su: sakupljanje otpada, interventno sakupljanje otpada, priprema za ponovnu uporabu, priprema prije oporabe i zbrinjavanja, postupci oporabe i zbrinjavanja, trgovanje otpadom, posredovanje u gospodarenju otpadom, prijevoz otpada, energetska oporaba određenog otpada, sakupljanje otpada u reciklažno dvorište i privremeno skladištenje vlastitog proizvodnog otpada;*
      11. ***pretovarna stanica*** *(transfer stanica) je građevina za skladištenje, pripremu i pretovar otpada namijenjenog prijevozu prema mjestu njegove oporabe ili zbrinjavanja;*
      12. ***priprema za ponovnu uporabu*** *su postupci oporabe kojima se proizvodi ili dijelovi proizvoda koji su postali otpad provjerom, čišćenjem ili popravkom, pripremaju za ponovnu uporabu bez dodatne prethodne obrade;*
      13. ***problematični otpad*** *je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se problematičnim otpadom smatra sve dok se nalazi kod proizvođača tog otpada;*
      14. ***proizvodni otpad*** *je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača;*
      15. ***proizvođač otpada*** *je svaka osoba čijom aktivnošću nastaje otpad i/ili koja prethodnom obradom, miješanjem ili drugim postupkom mijenja sastav ili svojstva otpada;*
      16. ***reciklažno dvorište*** *je nadzirani ograđeni prostor namijenjen odvojenom prikupljanju i privremenom skladištenju manjih količina posebnih vrsta otpada;*
      17. ***reciklažno dvorište za građevni otpad*** *je građevina namijenjena razvrstavanju, mehaničkoj obradi i privremenom skladištenju građevnog otpada;*
      18. ***recikliranje*** *je svaki postupak oporabe, uključujući ponovnu preradu organskog materijala, kojim se otpadni materijali prerađuju u proizvode, materijale ili tvari za izvornu ili drugu svrhu osim uporabe otpada u energetske svrhe, odnosno prerade u materijal koji se koristi kao gorivo ili materijal za zatrpavanje;*
      19. ***sakupljanje otpada*** *je prikupljanje otpada, uključujući prethodno razvrstavanje otpada i skladištenje otpada u svrhu prijevoza na obradu;*
      20. ***skladištenje otpad*** *je privremeni smještaj otpada u skladištu najduže do godinu dana;*
      21. ***sprječavanje nastanka otpada*** *su mjere poduzete prije nego li je tvar, materijal ili proizvod postao otpad, a kojima se smanjuju:*
* *količine otpada uključujući ponovnu uporabu proizvoda ili produženje životnog vijeka proizvoda,*
* *štetan učinak otpada na okoliš i zdravlje ljudi ili*
* *sadržaj štetnih tvari u materijalima i proizvodima.*
  + - 1. ***tehnološki procesi gospodarenja otpadom*** *(u daljnjem tekstu: tehnološki procesi) su određene funkcionalno-tehnološke cjeline gospodarenja otpadom kojima se opisuje materijalni tok otpada, a uključuju prikupljanje, prihvat, skladištenje, prethodno razvrstavanje i razvrstavanje, miješanje otpada, pakiranje, popravak, čišćenje, provjera budućeg proizvoda i u slučaju oporabe ili zbrinjavanja otpada tehnološke procese koje je odredio podnositelj zahtjeva za dozvolu za gospodarenje otpadom sukladno smjernicama;*
      2. ***trgovac otpadom*** *je pravna ili fizička osoba koja u svoje ime i za svoj račun kupuje i prodaje otpad, uključujući trgovca otpadom koji ne preuzima otpad u neposredni posjed;*
      3. ***vlasnik otpada*** *je osoba koja je nositelj materijalnih i drugih prava i obveza u vezi otpada;*
      4. ***zbrinjavanje otpada*** *je svaki postupak koji nije oporaba otpada, uključujući slučaj kad postupak kao sekundarnu posljedicu ima obnovu tvari ili energije. U Dodatku I. Zakona sadržan je popis postupaka zbrinjavanja koji ne isključuje druge moguće postupke zbrinjavanja otpada*.

# UVOD

Provođenje kvalitetnog i održivog sustava gospodarenja otpadom u Republici Hrvatskoj prioritetno je pitanje glede zaštite svih sastavnica okoliša kao i ljudskog zdravlja. To pitanje, također je jedno od najproblematičnijih područja koje treba uskladiti s dosegnutim standardima u razvijenom dijelu Europske Unije.

Planovi gospodarenja otpadom imaju ključnu ulogu u uspostavi gospodarenja otpadom. Glavna svrha Plana jest dati pregled tokova otpada, mogućnosti postupanja s otpadom te osigurati:

* usklađivanje s politikom i ciljevima gospodarenja otpadom: planovi gospodarenja otpadom, nacionalni i lokalni/regionalni, važni su instrumenti koji doprinose primjeni i ostvarivanju politika i ciljeva gospodarenja otpadom na nacionalnoj razini te na razini Europske unije;
* pregled karakteristika otpada i dostatnog kapaciteta za gospodarenje otpadom: planovi gospodarenja otpadom pružaju pregled tokova otpada i količina kojima je potrebno gospodariti. Nadalje, osiguravaju usklađivanje kapaciteta, načina skupljanja te postupanje s otpadom kojim se mora gospodariti;
* kontrolu tehnoloških mjera: karakteristike otpada određuju koje tehnološke mjere treba koristiti za eliminiranje ili smanjenje određenih vrsta otpada;
* pregled ekonomičnosti i potreba za ulaganjima: planovi gospodarenja otpadom omogućavaju navođenje financijskih zahtjeva za sakupljanje, obradu otpada, itd.

Na temelju gore navedenih podataka mogu se utvrditi potrebe za budućim ulaganjima u svrhu uspostave održivog gospodarenja otpadom.

Članak 21. Zakona o održivom gospodarenju otpadom (NN 94/13 i 73/17) daje minimalan sadržaj Plana gospodarenja otpadom jedinice lokalne samouprave.

Plan gospodarenja otpadom sadrži najmanje slijedeće:

1. analizu, te ocjenu stanja i potreba u gospodarenju otpadom na području jedinice lokalne samouprave, uključujući ostvarivanje ciljeva,
2. podatke o vrstama i količinama proizvedenog otpada, odvojeno sakupljenog otpada, odlaganju komunalnog i biorazgradivog otpada te ostvarivanju ciljeva,
3. podatke o postojećim i planiranim građevinama i uređajima za gospodarenje otpadom te statusu sanacije neusklađenih odlagališta i lokacija onečišćenih otpadom,
4. podatke o lokacijama odbačenog otpada i njihovom uklanjanju,
5. mjere potrebne za ostvarenje ciljeva smanjivanja ili sprječavanja nastanka otpada, uključujući izobrazno-informativne aktivnosti i akcije prikupljanja otpada,
6. opće mjere za gospodarenje otpadom, opasnim otpadom i posebnim kategorijama otpada,
7. mjere prikupljanja miješanog komunalnog otpada i biorazgradivog komunalnog otpada,
8. mjere odvojenog prikupljanja otpadnog papira, metala, stakla i plastike te krupnog (glomaznog) komunalnog otpada,
9. popis projekata važnih za provedbu odredbi Plana,
10. organizacijske aspekte, izvore i visinu financijskih sredstava za provedbu mjera gospodarenja otpadom,
11. rokove i nositelje izvršenja Plana.

Plan gospodarenja otpadom jedinice lokalne samouprave donosi se za razdoblje od šest godina, a njegove izmjene i dopune po potrebi. Plan donosi predstavničko tijelo jedinica lokalne samouprave (općinsko vijeće) i objavljuje se u službenom glasilu.

Za prijedlog plana gospodarenja otpadom potrebno je ishoditi prethodnu suglasnost upravnog tijela regionalne samouprave nadležnog za poslove zaštite okoliša.

Nadležno upravno tijelo izdaje prethodnu suglasnost, ako utvrdi da je Prijedlog plana gospodarenja otpadom jedinice lokalne samouprave usklađen s odredbama Zakona o održivom gospodarenju otpadom, propisa donesenih na temelju ovog Zakona i Plana gospodarenja otpadom RH.

Sukladno članku 22. istog Zakona, Prijedlog plana gospodarenja otpadom jedinice lokalne samouprave objavljuju radi prikupljanja mišljenja, prijedloga i primjedbi javnosti. Jedinice lokalne samouprave izvješćuju javnost o mjestu na kojem je Prijedlog plana gospodarenja otpadom dostupan te načinu i vremenu iznošenja mišljenja, prijedloga i primjedbi. Period iznošenja primjedbi, prijedloga i mišljenja ne smije biti kraći od 30 dana.

# ZAKONODAVNI OKVIR

Donošenjem Zakona o održivom gospodarenju otpadom (NN 94/13 i 73/17) te niza provedbenih propisa i dokumenata iz područja gospodarenja otpadom, Republika Hrvatska se na tom području usklađuje s pravnom stečevinom Europske unije. Zakon propisuje obvezu izrade općinskih/gradskih planova gospodarenja otpadom. Planovi moraju biti usklađeni sa Strategijom gospodarenja otpadom RH (NN 130/05) te Planom gospodarenja otpadom u Republici Hrvatskoj za razdoblje 2017. -2022. godine (NN 3/17). Strategija gospodarenja otpadom RH utemeljena je na općim načelima EU-a u gospodarenju otpadom i predstavlja realan okvir za uspostavu održivijega gospodarenja otpadom u Republici Hrvatskoj do 2025. godine.

# 1. NAČELA I KONCEPT GOSPODARENJA OTPADOM

Sukladno čl. 6 Zakona o održivom gospodarenju otpadom (NN 94/13 i 73/17) gospodarenje otpadom se temelji na uvažavanju načela zaštite okoliša, prema važećim propisima, načelima međunarodnog prava zaštite okoliša, znanstvenih spoznaja, najbolje svjetske prakse i pravila struke, te osobito na načelima koja slijede:

* „načelo onečišćivač plaća“ – posjednik otpada snosi troškove mjera gospodarenja otpadom, te je financijski odgovoran za provedbu preventivnih i sanacijskih mjera zbog štete za okoliš koju je prouzročio ili bi je mogao prouzročiti otpad;
* „načelo blizine“ – obradu otpada obavljati u najbližoj odgovarajućoj građevini ili uređaju, uzimajući u obzir gospodarsku učinkovitost i prihvatljivost za okoliš;
* „načelo samodostatnosti“ – gospodarenje otpadom obavljati na samodostatan način omogućavajući neovisno ostvarivanje propisanih ciljeva na razini države, uzimajući pri tom u obzir zemljopisne okolnosti ili potrebu za posebnim građevinama za posebne kategorije otpada;
* „načelo sljedivosti“ – utvrđivanje porijekla otpada s obzirom na proizvod, ambalažu i proizvođača tog proizvoda kao i posjed tog otpada uključujući i obradu.

Strategijom gospodarenja otpadom RH utvrđen je koncept gospodarenja otpadom primjenjiv za sve tokove otpada koji se svodi na tri osnovne faze: Izbjegavanje -Vrednovanje - Odlaganje. Cilj je smanjivanje količine otpada koji će se trajno odložiti, te koji će biti inertan kako bi što manje ugrožavao okoliš, klimu i zdravlje ljudi.

*Izbjegavanje -*  nastanka otpada, što rezultira maksimalnim smanjivanjem količine i opasnih svojstava neizbježnog otpada na mjestu nastanka tako da u slijedeće faze gospodarenja otpadom odlazi manje ukupnog, a osobito neškodljivog otpada;

*Vrednovanje* - oporaba neizbježnog otpada ima zadaću iskoristiti materijalna i energetska svojstva otpada za proizvodnju sekundarnih sirovina i energije u granicama tehničkih mogućnosti te ekoloških i ekonomskih dobrobiti; ova faza započinje odvojenim skupljanjem korisnih i opasnih komponenti otpada i njihovim prijevozom do mjesta iskorištavanja;

*Odlaganje* - zbrinjavanja) ostatnog otpada na uređena kontrolirana odlagališta (sanirana postojeća ili nova) kao najniže rangiranoga u hijerarhiji otpada; uključene su sanacije odlagališta i drugih starih opterećenja.

Sukladno čl. 28 Zakona, jedinica lokalne samouprave je dužna na svom području osigurati slijedeće:

* javnu uslugu prikupljanja miješanog komunalnog otpada i biorazgradivog komunalnog otpada,
* odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada,
* sprječavanje odbacivanja otpada na način suprotan Zakonu, te uklanjanje istog,
* provedbu Plana,
* donošenje i provedbu plana gospodarenje otpadom,
* provođenje izobrazbo - informativne aktivnosti na svom području i
* mogućnost provođenja akcija prikupljanja otpada.

Prema čl. 35 Zakona, jedinice lokalne samouprave dužne su izvršavati obvezu odvojenog prikupljanja problematičnog otpada, otpadnog papira, metala, stakla, plastike i tekstila te krupnog (glomaznog) komunalnog otpada na način da osigura:

* funkcioniranje jednog ili više reciklažnih dvorišta, odnosno mobilne jedinice na svom području,
* postavljanje odgovarajućeg broja i vrsta spremnika za odvojeno sakupljanje problematičnog otpada, otpadnog papira, metala, stakla, plastike i tekstila, koji nisu obuhvaćeni sustavom gospodarenja posebnom kategorijom otpada, na javnoj površini,
* obavještavanje kućanstava o lokaciji i izmjeni lokacije reciklažnog dvorišta, mobilne jedinice i spremnika za odvojeno sakupljanje problematičnog otpada, otpadnog papira, metala, stakla, plastike i tekstila,
* uslugu prijevoza krupnog (glomaznog) komunalnog otpada na zahtjev korisnika usluge,
* jedinica lokalne samouprave koja ima više od 1.500 stanovnika dužna je osigurati funkcioniranje najmanje jednog reciklažnog dvorišta i još po jedno na svakih idućih 25 000 stanovnika na svojem području.

Najveći izazovi i problemi općina i gradova su u pronalaženju financijskih sredstava za sanaciju postojećih neuređenih odlagališta i otpadom onečišćenog okoliša.

## Strateški ciljevi gospodarenja otpadom RH i odgovornosti jedinica lokalne samouprave

Strategijom gospodarenja otpadom RH (NN 130/05) se utvrđuju slijedeći strateški ciljevi gospodarenja otpadom:

* izbjegavanje nastajanja i smanjivanje količina otpada na izvoru te otpada kojega se mora odložiti, uz materijalnu i energetsku oporabu otpada;
* razvitak infrastrukture za cjeloviti sustav gospodarenja otpadom IVO (Izbjegavanje –Vrednovanje – Oporaba, Odlaganje) - stvaranje uvjeta za učinkovito funkcioniranje sustava;
* smanjivanje rizika od otpada;
* doprinos zaposlenosti u Hrvatskoj;
* edukacija upravnih struktura, stručnjaka i javnosti za rješavanje problema gospodarenja otpadom.

Ostvarenje strateških ciljeva moguće je samo postupno, višegodišnjim procesom koji se

detaljnije osmišljava i ostvaruje planovima gospodarenja otpadom, a učinkovitost nadzire pomoću skupa pokazatelja za otpad.

Strategija određuje slijedeće odgovornosti/aktivnosti jedinica lokalne samouprave:

* prostornim planovima utvrđivati lokacije za građevine i postrojenja za gospodarenje otpadom;
* donositi planove gospodarenja otpadom, usklađene s državnim planom gospodarenja otpadom;
* organizirati prikupljanje i sigurno odlaganje (komunalnog) otpada u skladu sa standardnim i planom gospodarenja otpadom općine/grada;
* sustavno educirati i informirati lokalne upravne strukture i stanovništvo;
* omogućiti odvojeno prikupljanje sekundarnih sirovina i biootpada, te organizirati prijevoz do centara za gospodarenje otpadom;
* stimulirati kupovanje ekološki prihvatljivih proizvoda.

## 1.2. Plan gospodarenja otpadom Republike Hrvatske

Plan gospodarenja otpadom u Republici Hrvatskoj (NN 03/17) temeljni je dokument o gospodarenju otpadom u Republici Hrvatskoj za razdoblje 2017. – 2022. godine. Temeljem ocjene postojećeg stanja u gospodarenju otpadom i obveza koje RH mora postići sukladno EU i nacionalnom zakonodavstvu, Planom gospodarenja otpadom Republike Hrvatske za razdoblje 2017.-2022. definiraju se slijedeći ciljevi koji se moraju dostići do 2022. godine (Tablica 1).

**Tablica 1.** Ciljevi za gospodarenje otpadom koje je potrebno postići do 2022. godine u odnosu na 2015. godinu.

|  |  |
| --- | --- |
| 1. Unaprijediti  sustav  gospodarenja  komunalnim  otpadom | 1.1. Smanjiti ukupnu količinu proizvedenog komunalnog  otpada za 5% |
| 1.2. Odvojeno prikupiti 60% mase proizvedenog  komunalnog otpada (prvenstveno papir, staklo, plastika,  metal, biootpad i dr.) |
| 1.3. Odvojeno prikupiti 40% mase proizvedenog biootpada  koji je sastavni dio komunalnog otpada |
| 1.4. Odložiti na odlagališta manje od 25% mase  proizvedenog komunalnog otpada |
| 2. Unaprijediti  sustav  gospodarenja  posebnim  kategorijama  otpada | 2.1. Odvojeno prikupiti 75% mase proizvedenog građevnog  otpada |
| 2.2. Uspostaviti sustav gospodarenja otpadnim muljem iz  uređaja za pročišćavanje otpadnih voda |
| 2.3. Unaprijediti sustav gospodarenja otpadnom ambalažom |
| 2.4. Uspostaviti sustav gospodarenja morskim otpadom |
| 2.5. Uspostaviti sustav gospodarenja otpadnim brodovima,  podrtinama i potonulim stvarima na morskom dnu |
| 2.6. Unaprijediti sustav gospodarenja ostalim posebnim  kategorijama otpada |
| 3. Unaprijediti sustav gospodarenja opasnim otpadom | |
| 4. Sanirati lokacije onečišćene otpadom | |
| 5. Kontinuirano provoditi izobrazno-informativne aktivnosti | |
| 6. Unaprijediti informacijski sustav gospodarenja otpadom | |
| 7. Unaprijediti nadzor nad gospodarenjem otpadom | |
| 8. Unaprijediti upravne postupke u gospodarenju otpadom | |

Postizanje navedenih ciljeva u gospodarenju otpadom planirano je provedbom mjera i projekata važnih za provedbu Plana. Ispunjenje ciljeva postići će se provedbom mjera, provjerom odredbi Zakona o održivom gospodarenju otpadom (NN 94/13 i 73/17) i pripadajućih podzakonskih akata, te potrebnim izmjenama i dopuna Zakona i provedbenih propisa u cilju unaprjeđenja sustava gospodarenja otpadom.

**Popis projekata važnih za provedbu Plana gospodarenja otpadom RH:**

1. *Provedba izobrazno – informativnih aktivnosti*
2. *Unaprjeđenje informacijskog sustava gospodarenja otpadom*
3. *Nabava i distribucija kućnih kompostera*
4. *Nabava opreme, vozila i plovila za odvojeno prikupljanje biootpada, papira/kartona, stakla, metala i plastike*
5. *Izgradnja postrojenja za sortiranje odvojeno prikupljenog papira/kartona, metala, stakla, plastike i drva (sortirnica)*
6. *Izgradnja postrojenja za biološku obradu odvojeno prikupljenog biootpada*
7. *Izgradnja reciklažnih dvorišta*
8. *Izgradnja centara za gospodarenje otpadom*
9. *Izgradnja odlagališnih ploha za odlaganje otpada koji sadrži azbest*
10. *Izgradnja reciklažnih dvorišta za građevni otpad*
11. *Sanacija odlagališta neopasnog otpada*
12. *Sanacija „crnih točaka“*



**Slika 1**. Red prvenstva gospodarenja otpadom (*Izvor: Plan gospodarenja otpadom RH, NN 3/17*)

Gradski i općinski planovi gospodarenja otpadom moraju biti usklađeni sa Strategijom i Planom gospodarenja otpadom RH, te sa Strategijom zaštite okoliša RH i programima zaštite okoliša. Donosi ih predstavničko tijelo jedinice lokalne samouprave.

Sukladno čl. 20. Zakona, jedinice lokalne samouprave dostavljaju godišnje izvješće o provedbi Plana jedinice područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu. Jedinica područne (regionalne) samouprave dostavlja godišnje izvješće o provedbi Plana i objedinjena izvješća jedinica lokalnih samouprava, Ministarstvu i Agenciji za zaštitu okoliša do 31. svibnja tekuće godine za prethodnu kalendarsku godinu i objavljuje ga u svom službenom glasilu i na svojim mrežnim stranicama.

## 1.3. Prostorni plan Varaždinske županije

U Prostornom planu Varaždinske županije u odredbama za provođenje za postupanje s otpadom navodi se, između ostalog, slijedeće:

* na razini Županije ustrojiti cjeloviti i zajednički sustav gospodarenja komunalnim i tehnološki neopasnim otpadom s krajnjim ciljem izgradnje građevine za obrađivanje i odlaganje ovog otpada na jednoj lokaciji (centar za obradu i odlaganje otpada). Centar za obradu i odlaganje otpada mora nuditi kompletno zbrinjavanje što podrazumijeva postojanje sortirnice, kompostane, termičke obrade i odlagališta za neiskorišteni ostatak otpada. Zbrinjavanje otpada može se locirati i u gospodarskoj, odnosno proizvodnoj zoni.

Postojeća kontrolirana odlagališta (Turčin, Ludbreg, Novi Marof, Varaždinske Toplice, Jerovec), kao i sva ostala odlagališta i neuređena odlagališta moraju se sanirati do roka utvrđenog posebnim propisima. Svaka od lokacija postojećih kontroliranih odlagališta može se pod određenim uvjetima upotrijebiti za skladištenje otpada (privremeno odlaganje).

U PPŽ-u se utvrđuju slijedeće potencijalne lokacije za zbrinjavanje otpada (izgradnje centra za obradu i odlaganje otpada): Jerovec (Grad Ivanec), "Malo Polce" (Grad Ludbreg), "Pod Žulincem" (Općina Ljubešćica), Poljana Biškupečka (Grad Varaždin), "Stari zdenac" (Općina Jalžabet), Turčin (Općina Gornji Kneginec), te "Vražji rid" (Grad Novi Marof).

## 1.4. Prostorni plan Grada Varaždinske Toplice

Slijede odredbe iz Prostornog plana uređenja Grada Varaždinske toplice ("Službeni vjesnik Varaždinske županije", broj 9/05), Izmjene i dopune, ("Službeni vjesnik Varaždinske županije", broj 23/08, 5/09, 5/10 i 12/15):

2. UVJETI ZA UREĐENJE PROSTORA

B. POVRŠINE ZA RAZVOJ I UNAPREĐENJE PROSTORA IZVAN NASELJA

Članak 56.

Na parceli je potrebno predvidjeti i urediti mjesto za smještaj posuda za prihvat otpada (kante, reciklažni kontejneri, posebne vreće i dr.), a može se predvidjeti i urediti mjesto za kompostiranje organskog otpada iz domaćinstva. Navedeno je potrebno prikazati u postupku pribavljanja dokumenata za lociranje i građenje.

2.3. Izdvojeno građevinsko područje izvan naselja

Članak 79.

Izdvojeno građevinsko područje izvan naselja utvrđeno ovim Planom je uređena i/ili neizgrađena prostorna cjelina izvan građevinskog područja naselja isključivo za gospodarsku namjenu bez stanovanja, definirano kao zona turizma, zona zelenila, sporta i rekreacije, zona gospodarske namjene i reciklažno dvorište.

2.3.4. Reciklažno dvorište

Članak 86.

Planom se osiguravaju prostorne mogućnosti za izgradnju građevina/uređenje reciklažnog dvorišta za odvojeno prikupljanje otpada u gospodarenju komunalnim otpadom i gradnju reciklažnog dvorišta za građevinski otpad.

Ovim Planom se reciklažno dvorište smještava u zone izdvojenog građevinskog područja i to unutar zasebne zone rezervirane za obradu i skladištenje otpada (lokacija uz Bednju) i/ili u gospodarske zone u Petkovcu, Škarniku i Lovrentovcu.

Uređenje / gradnja građevina unutar te zone reciklažnog dvorišta definirane su u poglavlju 7. Postupanje s otpadom.

7. POSTUPANJE S OTPADOM

Članak 199.

Grad je, sukladno zakonskoj regulativi s područja gospodarenja otpadom, dužan na svojem području postaviti odgovarajuće spremnike i osigurati gradnju reciklažnog dvorišta za odvojeno prikupljanje otpada u gospodarenju komunalnim otpadom (odnosno osigurati posredovanje mobilne jedinice), te osigurati gradnju reciklažnog dvorišta za građevni otpad.

Na reciklažnom dvorištu za odvojeno prikupljanje otpada u gospodarenju komunalnim otpadom moguće je prikupljanje, razvrstavanje i privremeno skladištenje (do trenutka njegovog transporta radi obrade i/ili oporabe) posebnih vrsta otpada (korisnih tvari iz otpada, problematičnog otpada, krupnog (glomaznog) otpada, te biološki razgradivog otpada).

Reciklažno dvorište za građevinski otpad je građevina namijenjena razvrstavanju, mehaničkoj obradi i privremenom skladištenju građevnog otpada.

Reciklažno dvorište su ograđeni i nadzirani objekti, opremljeni sustavima za zaštitu okoliša, u kojima je organizirano preuzimanje i odvojeno skupljanje i razvrstavanje otpada.

Smještaj reciklažnog dvorišta za odvojeno prikupljanje otpada u gospodarenju komunalnim otpadom i reciklažnog dvorišta za građevinski otpad planira se, varijantno, na četiri lokacije: unutar zasebne zone rezervirane za obradu i skladištenje otpada (lokacija uz Bednju) i/ili unutar gospodarskih zona u Petkovcu, Škarniku i Lovrentovcu.

Planom gospodarenja otpadom Grada Varaždinske Toplice (»Službeni vjesnik Varaždinske županije«, broj 33/12 i 29/14.) određene su moguće lokacije reciklažnih dvorišta u skladu s ovim PPUG-om, a odabir smještaJA reciklažnog dvorišta na lokaciji Škarnik (unutar gospodarske zone) utvrđen je Odlukom Gradskog vijeća Grada Varaždinske Toplice od 30.10.2013. (»Službeni vjesnik Varaždinske županije«, broj 61/13). Predmetna odabrana lokacija reciklažnog dvorišta smještena je u rubnom zapadnom dijelu zone na parceli čkbr. 3365/1 k.o. Svibovec (prema zadnjim raspoloživim podacima dobivenim od Područnog ureda za katastar Varaždin, a u važećem Prostornom planu uređenja Grada Varaždinske Toplice to je parcela čkbr. 2566/1 k.o. Svibovec).

Preostale lokacije reciklažnog dvorišta se zadržavaju kao varijante.

Uređenje i izgradnja reciklažnog dvorišta moguće je uz slijedeće uvjete: - način uređenja, izgradnje i oblikovanja skladišta ili drugih potrebnih građevina (ukoliko će se graditi) definira se istovjetno građevinama u gospodarskoj zoni. U slučaju odabira lokacije reciklažnog dvorišta izvan gospodarske zone visina građevine se ograničava na 9 m - otpad je potrebno obrađivati i skladištiti na takav način da se onemoguće i spriječe emisije u zrak i okolni prostor - rubno uz reciklažno dvorište potrebno je zasaditi visoko i nisko zelenilo.

Članak 200.

Grad je dužan osigurati uvjete i provedbu propisanih mjera za gospodarenje s miješanim komunalnim i biorazgradivim komunalnim otpadom u svim naseljima, uvođenjem sustava prikupljanja (kontinuiranog i periodičnog) i organiziranim odvozom te odvojenim prikupljanjem posebnih vrsta otpada.

Grad je dužan sudjelovati u sustavima prikupljanja posebnih kategorija otpada u skladu s posebnim propisom, te provoditi sve aktivnosti i donositi potrebne akte vezane uz gospodarenje otpadom za koje je nadležan sukladno propisima.

Kontejnere i posude za domaćinstva u kojima se prikuplja komunalni otpad i periodički odvozi, potrebno je postaviti tako da se osigura nesmetan kolni i pješački promet, a za veće gospodarske subjekte potrebno je osigurati zaseban prostor ograđen tamponom zelenila, ogradom ili sl. Način uređenja i mjesta postave navedene opreme na javnim površinama odredit će se posebnim dokumentom Grada.

Ukoliko nije moguće osigurati da sva domaćinstva i sva naselja budu u sustavu odvojenog prikupljanja otpada (primjerice teža dostupna područja, vikend područja i sl.) potrebno je posebnim dokumentom Grada odrediti način uređenja i mjesta postave spremnika za prihvat sortiranog otpada iz domaćinstava, te utvrditi dinamiku odvoza tog otpada, odnosno osigurati posredovanje mobilne jedinice.

Članak 202.

Proizvođači proizvodnog otpada koji nastaje u proizvodnom procesu u industriji, obrtu i drugim procesima, a koji se po sastavu i svojstvima razlikuje od komunalnog otpada, dužni su isti zbrinuti sukladno zakonskim propisima.

8. MJERE SPRJEČAVANJA NEPOVOLJNOG UTJECAJA NA OKOLIŠ

Članak 204.

Mjere zaštite, očuvanja, unapređenja okoliša (tla, vode, zraka, prirodne baštine i dr.) i sanacije njegovih ugroženih dijelova provodit će se u skladu s važećim zakonima i propisima relevantnim za ovu problematiku.

Članak 216.

Sukladno zakonskim propisima potrebno je sanirati sva nelegalna odlagališta komunalnog otpada, a posebice ona koja su evidentirana ovim planom na lokacijama Glogošćak, Črnile (Bednja), Tonimir, uz cestu Škarnik-Lovrentovec (Bednja), Tuhovec, Jalševec, Grešćevina, Donja Poljana (Bednja).

Sporadična odlagališta uz putove, u šumama i sl., individualna odlagališta otpada iz domaćinstava, neuređena gnojišta na seoskim gospodarstvima i slično, potrebno je regulirati gradskim propisima koji se odnose na komunalne djelatnosti.

# Pregled propisa koji uređuju gospodarenje otpadom u Republici Hrvatskoj:

* Zakon o zaštiti okoliša (NN 80/13, 153/13, 78/15 i 12/18)
* Zakon o održivom gospodarenju otpadom (NN 94/13 i 73/17)
* Pravilnik o gospodarenju otpadom (NN 117/17)
* Pravilnik o katalogu otpada (NN 90/15)
* Pravilnik o gospodarenju otpadnom električnom i elektroničkom opremom (NN 42/14, 48/14, 107/14, 139/14)
* Pravilnik o gospodarenju otpadnim električnim i elektroničkim uređajima i opremom (NN 74/07, 133/08, 31/09, 156/09, 143/12, 86/13) *Napomena: prestao važiti stupanjem na snagu Pravilnika o gospodarenju otpadnom električnom i elektroničkom opremom („Narodne novine“, br. 42/14) osim odredbi članka 4. točke 11., 12., 13. i 14., članka 16., 17., 18., 18.a, 19., 20. i članka 21. stavka 1., 2. i 3., te Dodatka V. koji važe do stupanja na snagu Uredbe iz članka 53. stavka 4. Zakona i sklapanja novih ugovora za obavljanje usluge sakupljanja i obrade EE otpada u sustavu kojim upravlja Fond, sukladno Zakonu.*
* Pravilnik o gospodarenju otpadnim uljima (NN 124/06, 121/08, 31/09, 156/09, 91/11, 45/12, 86/13)
* Pravilnik o gospodarenju otpadom od istraživanja i eksploatacije mineralnih sirovina (NN 128/08)
* Pravilnik o gospodarenju polikloriranim bifenilima i polikloriranim terfenilima (NN 103/14)
* Pravilnik o gospodarenju otpadom iz proizvodnje titan-dioksida (NN 117/14)
* Pravilnik o gospodarenju medicinskim otpadom (NN 50/15)
* Pravilnik o ambalaži i otpadnoj ambalaži (NN 88/15, 78/16 i 116/17)
* Pravilnik o ambalaži i ambalažnom otpadu (NN 97/05, 115/05, 81/08, 31/09, 156/09, 38/10, 10/11, 81/11, 126/11, 38/13, 86/13) *Napomena: prestao važiti stupanjem na snagu Pravilnika o ambalaži i ambalažnom otpadu ('Narodne novine', br. 88/15) osim odredbi članaka 12., 13., 14., 19.a, 20. st. 3., 20.a i članka 25. stavaka 3., 4., 5., 6., 7., 8., 9. i 10. Pravilnika koje važe do stupanja na snagu Uredbe iz članka 53. stavka 4. Zakona i sklapanja ugovora za obavljanje usluge sakupljanja otpadne ambalaže u sustavu kojim upravlja Fond, te članka 16. stavaka 3., 8., 9., 12., 13. i 14. Pravilnika koji vrijedi do uspostave Registra iz članka 29. Pravilnika o ambalaži i otpadnoj ambalaži ('Narodne novine', br. 88/15).*
* Uredba o gospodarenju otpadnom ambalažom (NN 97/15)
* Pravilnik o gospodarenju otpadnim tekstilom i otpadnom obućom (NN 99/15)
* Uredba o gospodarenju otpadnim baterijama i akumulatorima (NN 105/15)
* Pravilnik o baterijama i akumulatorima i otpadnim baterijama i akumulatorima (NN 111/15)
* Pravilnik o gospodarenju otpadnim baterijama i akumulatorima (NN 133/06, 31/09, 156/09, 45/12, 86/13) *Napomena: Prestao važiti stupanjem na snagu Pravilnika o baterijama i akumulatorima i otpadnim baterijama i akumulatorima (Narodne novine, br. 111/15), osim odredbi članka 18. stavka 2. alineje 2. i stavka 3. ovoga Pravilnika koje važe do stupanja na snagu Uredbe iz članka 53. stavka 4. Zakona i sklapanja ugovora za obavljanje usluge sakupljanja otpadnih prijenosnih baterija i akumulatora u sustavu kojim upravlja Fond, te članka 15. stavaka 3. i 4., članka 15.a stavaka 3. i 5. i članka 16. stavaka 2. i 3. ovoga Pravilnika koji vrijede do uspostave Registra iz članka 25. toga Pravilnika.*
* Uredba o gospodarenju otpadnim vozilima (NN 112/15)
* Pravilnik o gospodarenju otpadnim vozilima (NN 125/15, 90/16)
* Pravilnik o gospodarenju otpadnim vozilima (NN 136/06, 31/09, 156/09, 53/12, 6/13, 91/13) *Napomena: prestao važiti stupanjem na snagu Pravilnika o gospodarenju otpadnim vozilima („Narodne novine“, br. 125/15), osim odredbi članka 21. i članka 28. stavaka 1., 2., 3., 4. i 5. te članka 29. stavaka 2. i 3. koje važe do sklapanja ugovora o obavljanju usluge sakupljanja otpadnih vozila u sustavu kojim upravlja Fond i donošenja odluke iz članka 16. stavka 5. Pravilnika o gospodarenju otpadnim vozilima („Narodne novine“, br. 125/15)*
* Pravilnik o građevnom otpadu i otpadu koji sadrži azbest (NN 69/16)
* Pravilnik o termičkoj obradi otpada (NN 75/16)
* Pravilnik o gospodarenju otpadnim gumama (NN 113/16)
* Pravilnik o gospodarenju otpadnim gumama (NN 40/06, 31/09, 156/09, 111/11, 6/13) *Napomena: prestao važiti stupanjem na snagu Pravilnika o gospodarenju otpadnim gumama ('Narodne novine', br. 113/16), osim članka 11. stavka 1. i članka 15. stavka 3. i 4. Pravilnika koje su na snazi do stupanja na snagu Uredbe; članka 14.a Pravilnika koji je na snazi do sklapanja ugovora o obavljanju usluge sakupljanja i obrade otpadnih guma u sustavu kojim upravlja Fond; članka 15. stavka 1. i 2. Pravilnika koje su na snazi do sklapanja ugovora o obavljanju usluge sakupljanja otpadnih guma u sustavu kojim upravlja Fond te članka 11. stavka 4. i 5. i članka 12. stavka 1., 2., 3. i 5. Pravilnika koje su na snazi do uspostave Registra*
* Pravilnik o registru onečišćavanja okoliša (NN 87/15)
* Strategija gospodarenja otpadom Republike Hrvatske (NN 130/05)
* Plan gospodarenja otpadom Republike Hrvatske za razdoblje 2017.-2022. (NN 3/17)
* Zakon o komunalnom gospodarstvu (NN 26/03 – pročišćeni tekst, 82/04, 178/04, 38/09, 79/09)
* Zakon o potvrđivanju Baselske konvencije o nadzoru prekograničnog prometa opasnog otpada i njegovu odlaganju, NN – Međunarodni ugovori 3/1994
* Uredba o graničnim prijelazima na području Republike Hrvatske preko kojih je dopušten uvoz otpada u Europsku Uniju i izvoz otpada iz Europske Unije (NN 6/14)
* Pravilnik o načinima i uvjetima odlaganja otpada, kategorijama i uvjetima rada za odlagališta otpada (NN 114/15)
* Pravilnik o termičkoj obradi otpada (NN 75/16)
* Odluka o područjima sakupljanja neopasne otpadne ambalaže (NN 88/15)
* Odluka o izmjenama naknada u sustavima gospodarenja otpadnim vozilima i otpadnim gumama (NN 40/15)
* Odluka o izmjeni naknade u sustavu gospodarenja otpadnim uljima (NN 95/15)
* Odluka o postupanju Fonda za zaštitu okoliša i energetsku učinkovitost za provedbu mjera radi unaprjeđenja sustava gospodarenja otpadom koji sadrži azbest (NN 58/11)
* Uredba o gospodarenju komunalnim otpadom (NN 50/17)

## 1.5. Osnovni podaci o Gradu Varaždinske Toplice i Varaždinskoj županiji

Grad Varaždinske Toplice smješten je na jugoistočnom dijelu rubu Varaždinske županije, jedan je od 6 gradova i 22 općine u županiji (Slika 2.). Na istoku graniči s Općinom Donji Martijanec, sjeveru s općinama Jalžabet i Gornji Kneginec, na zapadu s Gradom Novim Marofom, a na jugu s Općinom Ljubeščica. Područje Grada prostire se na površini od 79,75 km2 i sastoji se od 23 naselja, to su: Boričevac Toplički, Črnile, Čurilnovec, Donja Poljana, Drenovac, Gornja Poljana, Grešćevina, Hrastovec Toplički, Jalševec Svibovečki, Jarki Horvatićevi, Leskovec Toplički. Lovrentovec, Lukačevec Toplički, Martinkovec, Petkovec Toplički, Pišćanovec, Retkovec Svibovečki, Rukljevina, Svibovec, Škarnik, Tuhovec, Varaždinske Toplice i Vrtlinovec.

Prema popisu stanovništva iz 2011. godine Grad Varaždinske Toplice ima 6 364 stanovnika, iz čega proizlazi da je gustoća naseljenosti 79,80 st/km2, što je manje od gustoće naseljenosti na razini županije (139,50 st/km2).

Prema popisu stanovništva iz 2011. godine, udio stanovnika mlađih od 20 godina (1 303 stanovnika) iznosi 20,47 %, udio stanovnika starosti između 20 i 60 godina (3671) iznosi 57,68 %, dok udio stanovnika od 60 i više godina (1.390) iznosi 21,85 %. Što se tiče zastupljenosti po spolu, žene (51 %) su nešto zastupljenije od muškaraca (49 %) u ukupnom broju stanovnika.

U Gradu Varaždinske Toplice nalazi se 2 054 kućanstva. Iz navedenog proizlazi da je prosječna veličina kućanstva 3,09 člana. Udio broja kućanstva u Varaždinskim Toplicama u ukupnom broju kućanstva u Varaždinskoj županiji iznosi 0,08 %.



**Slika 2.** Smještaj Grada Varaždinske Toplice u Varaždinskoj županiji

Varaždinska županija zauzima sjeverozapadni dio Hrvatske, površine je 1.261,29 km2, prema Popisu stanovnika iz 2011. god. broj stanovnika iznosi 175.951. Gustoća naseljenosti je 139,50 st/km2.

Varaždinska županija obuhvaća 301 naselje, 6 gradova i 22 općine.

Povijest grada

U starom vijeku prepoznali su to Rimljani, te uz izdašan izvor ljekovite termalne vode u doba Rimskog carstva naselju nadjenuše ime Aqua Iasae.

Grad Varaždinske Toplice ima najstarije termalne toplice u Hrvatskoj, a u središtu grada čuva se jedan od najznačajnijih kontinentalnih arheoloških kompleksa, iskopine rimskog termalnog kupališta iz doba rimskog cara Konstantina iz 2. stoljeća, koje je puna četiri stoljeća služilo svojoj svrsi.

Ime Grada Toplica prvi puta u povijesti se spominje u Ispravi kralja Bele III. 20. kolovoza 1181. godine kao naselje Toplissa, a na kontinuitet korištenja termalne vode upućuje dokument iz 1420. godine kada Varaždinske Toplice dobivaju status trgovišta. Krajem 17. stoljeća, po prestanku turske opasnosti stari gradski kaštel preuređuje se u barokni dvorac, sadašnji Stari grad i postaje konačište za uglednije goste.

# 2. ANALIZA, TE OCJENA STANJA I POTREBA U GOSPODARENJU OTPADOM NA PODRUČJU GRADA VARAŽDINSKE TOPLICE, UKLJUČUJUĆI OSTVARIVANJE CILJEVA

Kako bi se mogli odrediti ciljevi Plana gospodarenja otpadom, potrebno je napraviti pregled postojećeg stanja. Ona služi kao točka polazišta te utvrđuje potrebu za daljnjim razvojem sustava. Također, pregled postojećeg stanja nužan je za daljnju procjenu postignuća u usporedbi s postavljenim ciljevima.

Otpad koji nastaje na području Grada Varaždinske Toplice prema *Pravilniku o katalogu otpada (NN 90/15)* svrstava se u slijedeće djelatnosti:

|  |  |
| --- | --- |
| **Broj** | **Grupa otpada** |
| 02 | Otpad iz poljoprivrede, hortikulture, proizvodnje vodenih kultura, šumarstva, lovstva i ribarstva, pripremanja i prerade hrane |
| 13 | Otpadna ulja i otpad od tekućih goriva (osim jestivih ulja i ulja iz poglavlja 05, 12 i 19) |
| 15 | Otpadna ambalaža; apsorbensi, tkanine za brisanje, filtarski materijali i zaštitna odjeća koja nije specificirana na drugi način |
| 16 | Otpad koji nije drugdje specificiran u katalogu |
| 17 | Građevinski otpad i otpad od rušenja objekata (uključujući iskopanu zemlju s onečišćenih lokacija) |
| 18 | Otpad koji nastaje kod zaštite zdravlja ljudi i životinja i/ili srodnih istraživanja (osim otpada iz kuhinja i restorana koji ne potječe iz neposredne zdravstvene zaštite) |
| 20 | Komunalni otpad (otpad iz kućanstava i slični otpad iz ustanova i trgovinskih i proizvodnih djelatnosti) uključujući odvojeno sakupljene sastojke komunalnog otpada |

Na području Grada se sustavno radi na uspostavi primarne selekcije otpada.

Sakupljanjem i odvozom komunalnog otpada obuhvaćena su sva domaćinstva osim nekih vikend objekata – vikendica, klijeti i kuća za odmor.

Komunalni otpad s područja grada Varaždinske Toplice odvozi se na odlagalište otpada Ilovac u Karlovcu.

Skupljanje i odvoz miješanog komunalnog otpada s područja grada Varaždinske Toplice provodi se jedanput tjedno ili dvaput mjesečno ovisno o mjestu stanovanja. Jedan puta tjedno iz naselja Varaždinske Toplice, i svaki drugi tjedan iz naselja: Boričevec Toplički, Črnile, Čurilovec, Donja Poljana, Drenovec, Gornja Poljana, Grešćevina, Hrastovec Toplički, Jalševec Svibovečki, Jarki Horvatićevi, Leskovec  Toplički, Lovrentovec, Lukačevec Toplički, Martinkovec, Petkovec Toplički, Pišćanovec, Retkovec Svibovečki, Svibovec, Škarnik, Tuhovec i Vrtlinovec.

  Odvoz krupnog otpada vrši se 2 (dva) puta godišnje, a uračunat je u cijenu odvoza otpada. U krupni otpad ne ulaze olupine i školjke od automobila, gume, građevinski otpad, tehnološki otpad, električni i elektronički otpad, otpadna ulja, baterije i akumulatori, a sakuplja se u skladu s ponudom.

Odvojeno sakupljanje otpada obavlja se djelomično u kućanstvima za otpadni papir putem kontejnera.

Za obavljanje svoje djelatnosti sakupljanja i odvoza otpada s područja Grada Varaždinske Toplice koriste se tri specijalna vozila zatvorenog tipa (smećara): Iveco 14 m3, Ford 16 m3 i Man 18 m3.

Cijena prikupljanja i odvoza otpada određena je Ugovorom o koncesiji, a temelji se na volumenu posude.

Cijena odvoza prikupljenog otpada iz domaćinstva s posudama koje se daju na korištenje, u koju je uključen odvoz i odlaganje na deponij s uključenim PDV-om iznosi:

* odvoz jedan puta tjedno:

|  |  |
| --- | --- |
| **Veličina kante** | **Cijena** |
| 120 litara | 74,97 kn |
| 240 litara | 103,85 kn |
| 120 litara (samci i staračka domaćinstva preko 65 godina) | 46,10 kn |

* odvoz svaki drugi tjedan:

|  |  |
| --- | --- |
| **Veličina kante** | **Cijena** |
| 120 litara | 57,65 kn |
| 240 litara | 69,20 kn |
| 120 litara (samci i staračka domaćinstva preko 65 godina) | 40,32 kn |

Za stambene objekte s više domaćinstava za koje je s Gradom Varaždinskim Toplicama dogovoreno postavljanje kontejnera od 1.100 litara, po domaćinstvu se primjenjuje cijena kante od 120 litara gdje je odvoz otpada jedanput tjedno, odnosno cijena kante od 240 litara gdje je odvoz otpada svaki drugi tjedan.

Za povremeni odvoz viška otpada korisnici posuda mogu kupiti vreće s logotipom koncesionara od 110 litara, čija cijena iznosi 20,00 kuna s uključenim PDV-om. U cijenu vreće uključen je odvoz.

Korisnici socijalne iskaznice oslobođeni su plaćanja odvoza otpada. Cijena odvoza prikupljenog otpada iz poslovnog prostora i industrije s posudama koje se daju na korištenje, u koju je uključen odvoz i odlaganje na deponij s uključenim PDV-om iznosi:

* odvoz jedan puta tjedno:

|  |  |
| --- | --- |
| **Veličina** | **Cijena** |
| Kanta 120 litara | 112,56 kn |
| Kanta 240 litara | 140,70kn |
| Kontejner 1.100 litara | 422,10 kn |
| Kontejner 5 m3 | 1.706,25 kn |
| Kontejner 7 m3 | 2.025,50 kn |

* odvoz svaki drugi tjedan:

|  |  |
| --- | --- |
| **Veličina** | **Cijena** |
| Kanta 120 litara | 89,99 kn |
| Kanta 240 litara | 112,56 kn |
| Kontejner 1.100 litara | 351,75 kn |
| Kontejner 5 m3 | 1.706,25 kn |
| Kontejner 7 m3 | 2.026,50 kn |

Za odvoz kontejnera od 5 m3 i 7m3 cijena je po jednom odvozu.

Ukoliko je sjedište obrta ili poduzeća u istom objektu, korisnik ne plaća kućni otpad.

Odvoz otpada za potrebe jedinica lokalne samouprave i za sve neprofitne organizacije (škole, dječji vrtići, ambulante, crkve i druge) s uključenim PDV-om iznosi:

|  |  |
| --- | --- |
| **Veličina kontejnera** | **Cijena** |
| Kontejner 5 m3 | 1.386,00 kn |
| Kontejner 7 m3 | 1.642,20 kn |

Grad Varaždinske Toplice djelomično zadovoljava potrebe koje pred njega stavlja Zakon o održivom gospodarenju otpadom. Za sada na prostoru Grada ne postoji reciklažno dvorište no ona se planira izgraditi 2018. godine kako je navedeno u Planu. U njemu će se također prikupljati i građevni materijal koji je također moguće odvoziti u ovlaštena reciklažna dvorišta uz sufinanciranje Grada. Grad također nema odvojeno prikupljanje biootpada iz komunalnog otpada što će se riješiti na način da stanovništvo odabere da li želi komposter u kojem će samostalno kompostirati otpad ili će dobiti kantu za biootpad koji će koncesionar sakupljati i odvoziti. Također je potrebno na „kućnom pragu“ odvojeno sakupljati otpad i po tom pitanju će Grad i koncesionar u slijedećoj godini puno poboljšati dodatnim ulaganjima. U slijedećoj godini se također planira značajno povećati broj lokacija za odvojeno skupljanje otpada na javnim površinama.

Grad će u narednom periodu kroz suradnju Grada, korisnika i koncesionara ostvariti slijedeće potrebne ciljeve:

* smanjiti ukupnu količinu proizvedenog komunalnog otpada
* uspostaviti sustav odvojenog sakupljanja otpada na „kućnom pragu“
* povećati odvojeno sakupljanje otpada na „kućnom pragu“
* uspostaviti sustav sakupljanja biorazgradivog otpada
* povećati broj lokacija na javnim površinama na kojima se odvojeno sakuplja otpad
* izgraditi reciklažno dvorište
* povećati uključenost u sustav gospodarenja otpadom
* sprječavati odbacivanje otpada suprotno Zakonu
* evidentirati i ukloniti otpad odbačen suprotno Zakonu

# 3. PODACI O VRSTAMA I KOLIČINAMA PROIZVEDENOG OTPADA, ODVOJENO SAKUPLJENOG OTPADA, ODLAGANJU KOMUNALNOG I BIORAZGRADIVOG OTPADA TE OSTVARIVANJU CILJEVA

Prema djelatnostima na području Grada Varaždinske Toplice slijede vrste otpada koje nastaju iz tih djelatnosti, podijeljene po kategorijama.

Komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva.

Biorazgradivi komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad.

Javnu uslugu prikupljanja miješanog komunalnog i biorazgradivog komunalnog otpada dužna je osigurati jedinica lokalne samouprave.

Na području Grada Varaždinske Toplice provodi se organizirano skupljanje, odvoz i zbrinjavanje miješanog komunalnog otpada od strane tvrtke Eko – Flor plus d.o.o..

Prema podacima iz Izvješća o provedbi plana gospodarenja otpadom za 2015. i 2016. godinu od strane trgovačkog društva Eko – flor plus d.o.o. količine proizvedenog komunalnog otpada dane su u slijedećim tablicama.

**Tablica 2.** Količine sakupljenog otpada po ključnom broju u 2015. godini od strane trgovačkog društva Eko – flor plus d.o.o. na području grada Varaždinske toplice i lokacije odvoza

|  |  |
| --- | --- |
| **UKUPNO:** | **815.338,00** |
| C.I.O.S. MBO D.O.O. | **702.287,00** |
| 20 01 01 | 940,00 |
| 20 01 39 | 600,00 |
| 20 03 01 | 700.747,00 |
| DOROSLOV D.O.O. | **22.740,00** |
| 20 03 01 | 12.320,00 |
| 20 03 07 | 10.420,00 |
| EKO-FLOR PLUS D.O.O. | **71.666,00** |
| 15 01 01 | 23.610,00 |
| 15 01 02 | 3.418,00 |
| 15 01 07 | 18.944,00 |
| 20 01 01 | 5.295,00 |
| 20 01 39 | 20.399,00 |
| MULL-TRANS D.O.O. | **9.525,00** |
| 20 01 39 | 9.525,00 |
| Komunalac d.o.o. Garešnica | **9.120,00** |
| 20 03 01 | 9.120,00 |

**Tablica 3**. Količine sakupljenog otpada po ključnom broju u 2016. godini od strane trgovačkog društva Eko – flor plus d.o.o. na području grada Varaždinske toplice i lokacije odvoza

|  |  |
| --- | --- |
| **UKUPNO:** | **852.984,00** |
| C.I.O.S. MBO D.O.O. | **629.360,00** |
| 20 01 01 | 5.050,00 |
| 20 01 39 | 2.810,00 |
| 20 03 01 | 621.500,00 |
| DOROSLOV D.O.O. | **8.440,00** |
| 20 03 07 | 8.440,00 |
| EKO-FLOR PLUS D.O.O. | **142.564,00** |
| 15 01 01 | 32.876,00 |
| 15 01 02 | 3.699,00 |
| 15 01 07 | 15.215,00 |
| 20 01 01 | 24.837,00 |
| 20 01 39 | 65.937,00 |
| GRADSKO KOMUNALNO PODUZEĆE KOMUNALAC D.O.O. | **19.020,00** |
| 20 03 01 | 19.020,00 |
| KOMBEL D.O.O. BELIŠĆE | **17.730,00** |
| 20 03 01 | 17.730,00 |
| MULL-TRANS D.O.O. | **15.160,00** |
| 20 03 07 | 15.620,00 |
| Piškornica - sanacijsko odlagalište d.o.o. | **20.710,00** |
| 20 03 01 | 20.710,00 |

U 2017. godini ukupna količina sakupljenog otpada iznosila je 877.758,00 kg.

Ciljevi za gospodarenje otpada

Iz podataka za prethodne godine vidljiv je rast ukupne količine otpada sakupljen na području grada. S obzirom na dosadašnje stanje cilj je smanjiti količinu miješanog komunalnog otpada. Kako bi uspjeli u tome potrebno je povećati stupanj odvojenog prikupljanja i recikliranja te će se prilikom toga smanjiti i udio odloženog biorazgradivog otpada. Zato treba uspostaviti sustav gospodarenja komunalnim otpadom koji potiče sprječavanje nastanka otpada na mjestu nastanka i koji sadrži infrastrukturu koja omogućuje ispunjavanje ciljeva i gospodarenja otpadom sukladno redu prvenstva gospodarenja otpadom kao što je navedeno u poglavlju 7.

Prema podacima o ukupnoj godišnjoj proizvodnji miješanog komunalnog otpada iz 2016. godine te broju stanovnika (6.364 stanovnika) može se odrediti specifična količina komunalnog otpada po stanovniku i iznosi:

spec. količina (kg/stan/dan)= 852.984 x 1000 / (6.364 stan x 365 dan) = 0,37 kg/stan/dan.

Slijedi procjena godišnjih količina otpada za razdoblje od 2016. do 2022. godine, izračunata temeljem pretpostavki da se broj stanovnika Grada neće značajno mijenjati te da će se količina otpada tijekom godina povećavati uslijed povećanja kakvoće života u Gradu za 1 % (Tablica 4). 2016. godina se uzima kao polazna godina.

Tablica 4. Procjena godišnje proizvodnje komunalnog otpada do 2022. godine

| **Godina** | **Količina komunalnog otpada (t/g)** |
| --- | --- |
| 2016. | 852,98 |
| 2017. | 861,51 |
| 2018. | 870,13 |
| 2019. | 878,83 |
| 2020. | 887,62 |
| 2021. | 896,49 |
| 2022. | 905,46 |

Kako je već spomenuto, navedene vrijednosti ovise o broju stanovnika, kakvoći života te stanju sustava gospodarenja otpadom. Informiranjem i educiranjem stanovništva o važnosti primarne selekcije otpada, unaprjeđivanjem postojećeg stanja sustava gospodarenja otpadom na području Grada te provođenjem drugih mjera za smanjivanje i sprječavanje nastanka otpada realno je očekivati kako će se smanjiti količina i opasna svojstva otpada koja će se trajno odlagati na odlagalištu otpada.

Glomazni se otpad sakuplja dva puta godišnje. Ugovorom o koncesiji odvoz istog je besplatan za domaćinstva.

**Podaci o vrstama i količinama odvojeno sakupljenog otpada**

Odvojeno sakupljanje papira obavlja se na mjestu nastanka ove vrste otpada, tako što domaćinstva i pravni subjekti koriste odgovarajuće kante, dok se ostalo odvojeno prikupljanje vrši putem kontejnera na više lokacija grada kako je ranije i navedeno.

Količine odvojenih vrsta otpada iz komunalnog otpada u 2016. godini navedene su u tablicama koje slijede.

**Tablica 5.** Količine odvojeno prikupljenog otpada po kućanstvima na području Grada Varaždinske Toplice u 2016. godini

|  |  |  |
| --- | --- | --- |
| **Ključni broj otpada** | **Naziv otpada** | **Prikupljena količina (kg)** |
| 15 01 01 | Ambalaža od papira i kartona | 31.496,00 |
| 15 01 02 | Ambalaža od plastike | 3.699,00 |
| 15 01 07 | Staklena ambalaža | 10,00 |
| 20 01 01 | Papir i karton | 26.487,00 |
| 20 01 39 | Plastika | 68.747,00 |
| 20 03 01 | Miješani komunalni otpad | 678.960,00 |
| 20 03 07 | Glomazni (krupni) otpad | 23.600,00 |

**Tablica 6.** Količine odvojeno prikupljenog otpada sa zelenih otoka na području Grada Varaždinske Toplice u 2016. godini

|  |  |  |
| --- | --- | --- |
| **Ključni broj otpada** | **Naziv otpada** | **Prikupljena količina (kg)** |
| 15 01 01 | Ambalaža od papira i kartona | 1.380,00 |
| 15 01 07 | Staklena ambalaža | 15.205,00 |
| 20 01 01 | Papir i karton | 3.400,00 |

Sustav gospodarenja otpadom se sustavno unaprjeđuje, tako da za dio otpada postoji mogućnost izdvajanja korisnih komponenti već na kućnom pragu no postoji još puno prostora za poboljšanje. Pretpostavlja se kako će se edukacijom stanovništva i upravnih struktura Grada ostvariti dodatna poboljšanja na tom području.

**Podaci o odlaganju komunalnog i biorazgradivog otpada te količinama**

Kako je ranije navedeno otpad sakupljen na području Grada ne odlaže se na njegovom području. U 2015. godini ukupna sakupljena količina otpada iznosila je 815.338,00 kg s područja grada dok je 2016. godine sakupljeno 852.984,00 kg otpada.

U Gradu dio domaćinstava provodi kućno kompostiranje i životinjama daje ostatke hrane. Zbog poboljšanja stanja Grad će u suradnji s Europskom unijom i Fondom za zaštitu okoliša energetsku učinkovitost provoditi mjere za unapređenje sustava gospodarenja komunalnim otpadom u vidu biootpada propisanih Planom gospodarenja otpadom RH, a odnose se na mjere za ostvarenje Cilja 1.1., Mjera 1.1.3. Kućno kompostiranje te za ostvarenje cilja 1.3., Mjera 1.3.2. Nabava opreme i vozila za odvojeno prikupljanje biootpada i Mjera 1.3.3. Izgradnja postrojenja za biološku obradu odvojeno prikupljenog biootpada.

U skladu s time i u dogovoru s koncesionarom Grad je donio odluku o potpisivanju Izjave kojom će građani odlučiti da li žele odvojeno prikupljati biootpad u kantu ili želi komposter u kojem će u vlastitom vrtu kompostirati otpad. Ta odluka će se provesti u prvom mjesecu slijedeće godine.

## 3.1 Mjere prikupljanja miješanog komunalnog i biorazgradivog komunalnog otpada

Javna usluga prikupljanja miješanog i biorazgradivog komunalnog otpada podrazumijeva prikupljanje otpada putem spremnika od pojedinih korisnika i prijevoz otpada do ovlaštene osobe za obradu tog otpada. Sukladno Zakonu, uslugu mogu obavljati:

* trgovačko društvo koje osniva jedinica lokalne samouprave i u kojem drži većinski dio dionica odnosno udjela,
* javna ustanova koju osniva jedinica lokalne samouprave,
* pravna i fizička osoba temeljem ugovora o koncesiji.

Predstavničko tijelo jedinice lokalne samouprave dužno je donijeti odluku o načinu pružanja navedenih javnih usluga. Odluka sadrži:

* kriterij obračuna količine otpada;
* standardne veličine i druga bitna svojstva spremnika za sakupljanje otpada;
* najmanja učestalost odvoza otpada prema područjima;
* obračunska razdoblja kroz kalendarsku godinu;
* područje pružanja javne usluge;

Osim odredbi propisanih člankom 30. stavkom 7. Zakona, Odluka mora sadržavati i slijedeće:

* 1. popis adresa reciklažnih dvorišta i naselja na području jedinice lokalne samouprave za koje je uspostavljeno reciklažno dvorište kad je Zakonom propisana obveza uspostave reciklažnog dvorišta
* 2. odredbe o načinu provedbe javne usluge i usluge povezane s javnom uslugom
* 3. odredbe o provedbi Ugovora koje se primjenjuju u slučaju nastupanja posebnih okolnosti (elementarna nepogoda, katastrofa i sl.)
* 4. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada
* 5. odredbe o uvjetima za pojedinačno korištenje javne usluge
* 6. odredbe o prihvatljivom dokazu izvršenja javne usluge za pojedinog korisnika usluge
* 7. odredbe o cijeni obvezne minimalne javne usluge
* 8. način određivanja udjela korisnika javne usluge u slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima
* 9. način određivanja udjela korisnika javne usluge u slučaju kad su korisnici javne usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima
* 10. odredbe o ugovornoj kazni.

(2) Odluka može sadržavati:

* 1. kriterij za određivanje korisnika usluge u čije ime jedinica lokalne samouprave preuzima obvezu plaćanja cijene za javnu uslugu
* 2. odredbe o korištenju javne površine za prikupljanje otpada
* 3. odredbe o korištenju površina kojima upravlja jedinica lokalne samouprave za potrebe kompostiranja biootpada koje može obavljati korisnik usluge
* 4. odredbe o količini krupnog (glomaznog) otpada (u daljnjem tekstu: glomazni otpad) koji se preuzima u okviru javne usluge
* 5. način obračuna naknade za gradnju građevina za gospodarenje komunalnim otpadom.

Odluku je potrebno bez odlaganja dostaviti nadležnom Ministarstvu te objaviti u službenom glasilu i na mrežnim stranicama Grada. Prema Zakonu o održivom gospodarenju otpadom (NN 94/13 i 73/17) čl. 29. stavak 10., ovu odluku je potrebno donijeti u roku od tri mjeseca od stupanja na snagu *Uredbe o gospodarenju komunalnim otpadom* kojom će se propisati način gospodarenja komunalnim otpadom, granične količine miješanog komunalnog otpada za određena razdoblja i način obračuna poticajne naknade za smanjenje količine miješanog komunalnog otpada. Također, Grad je dužan uskladiti poslovanje davatelja usluga s odredbama Zakona u roku od tri mjeseca od stupanja na snagu Uredbe.

Na temelju odredaba članka 30. stavka 7. Zakona o održivom gospodarenju otpadom (NN 94/13. i 73/17.), članka 4. Uredbe o gospodarenju komunalnim otpadom (NN 50/17.), članka 31. Statuta Grada Varaždinskih Toplica („Službeni vjesnik Varaždinske županije“, br. 7/13., 26/13., 38/13.) i članka 26. Poslovnika o radu Gradskog vijeća Grada Varaždinskih Toplica („Službeni vjesnik Varaždinske županije“, br. 7/13., 26/13.), Gradsko vijeće Grada Varaždinskih Toplica na sjednici održanoj dana 29. siječnja 2018. donijelo je Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Varaždinskih Toplica te će postupati u skladu s njom. Ista je objavljena u Službenom vjesniku Varaždinske županije broj: 4/2018. od 30. siječnja 2018.g..

Organizirano skupljanje, odvoz i zbrinjavanje komunalnog otpada obuhvaća cijelo područje grada izuzev nekih vikend objekata.

U skladu sa stupanjem na snagu novog važećeg Zakona o održivom gospodarenju otpadom, provodi se program odvojenog sakupljanja otpada čija se vrijedna svojstva mogu iskoristiti. Osim kanti za sakupljanje mješovitog komunalnog otpada u gradu je domaćinstvima dodijeljena kanta za skupljanje papira. Također su na više lokacija u gradu postavljeni ekološki otoci za staklo, papir i tekstil. Za papir na sedam lokacija, staklo na 13 lokacija te pet lokacija za tekstil kako slijedi niže navedeno.

Lokacije kontejnera za papir su: Ulica Nikole Šubića – Zrinski, Varaždinska ulica, Ulica kralja Zvonimira- Ulica kralja Tomislava, Perivoj M.R. Strozzi, Ulica kralja Tomislava „Forum“, OŠ Varaždinske Toplice, OŠ Petkovec.

Lokacije kontejnera za staklo su: D.Poljana „Trgonom“, Jalševec Svibovečki DVD, Drenovec – kapelica, Svibovec „Trgonom“, Tuhovec DVD, G.Poljana „Trgonom“, Ulica kralja Tomislava „Forum“, Leskovec DVD, Črnile, Petkovec, Hrastovec, bolnica Varaždinske Toplice – dva komada, Trg A. Mihanovića kod ljekarne.

Lokacije kontejnera za tekstil su: Varaždinske Toplice Trg A. Mihanovića, Varaždinske Toplice Ulica kralja Tomislava, Varaždinske Toplice Perivoj M.R. Strozzi, Tuhovec DVD i Leskovec DVD.

Jedinice lokalne samouprave dužne su uskladiti odluke o komunalnom redu donesenim na temelju Zakona o komunalnom gospodarstvu (NN 36/95, 70/97, 128/99, 57/00, 129/00, 59/01, 26/03. – pročišćeni tekst, 82/04, 110/04, 178/04, 38/09, 79/0., 153/09, 49/11, 84/11, 90/11, 144/12, 94/13, 153/13 i 147/14), u dijelu koji se odnosi na skupljanje, odvoz i postupanje sa sakupljenim komunalnim otpadom s odredbama Zakona o održivom gospodarenju otpadom (NN 94/13 i 73/17) i *Uredbe o gospodarenju komunalnim otpadom* iz članka 29. stavka 10. ovoga Zakona u roku od tri mjeseca od dana stupanja na snagu uredbe.

Krupni (glomazni) otpad je zabranjeno odbacivati i sakupljati na javnoj površini, osim ako se za tu svrhu ne koriste odgovarajući spremnici. Sukladno Zakonu (NN 94/13, 73/17), usluga prijevoza krupnog (glomaznog) otpada treba se osigurati na zahtjev korisnika usluge.

Krupni (glomazni) komunalni otpad je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada. U glomazni otpad ne spadaju olupine i školjke automobila, građevinski otpad, tehnološki otpad, auto - gume i elektronički otpad.

Akcije sakupljanja odbačenog otpada redovito se provode na području grada. Kao što je u Planu navedeno zadnja je provedena 2017. godine.

# 4. PODACI O POSTOJEĆIM I PLANIRANIM GRAĐEVINAMA I UREĐAJIMA ZA GOSPODARENJE OTPADOM TE STATUSU SANACIJE NEUSKLAĐENIH ODLAGALIŠTA I LOKACIJA ONEČIŠĆENIH OTPADOM

Na području Grada Varaždinske Toplice ne postoje građevine i uređaji za gospodarenje otpadom niti službena odlagališta.

Prema Zakonu, jedinica lokalne samouprave koja ima više od 1.500 stanovnika dužna je osigurati funkcioniranje najmanje jednog reciklažnog dvorišta (i još po jedno na svakih idućih 25.000 stanovnika na svojem području).

Prema zakonu o održivom gospodarenju otpadom (NN 94/13, 73/17) Grad Varaždinske Toplice je obvezan na svom području uspostaviti jedno reciklažno dvorište.

Reciklažno dvorište predstavlja fiksno mjesto za izdvojeno odlaganje raznih vrsta otpadnih tvari koje nastaju u domaćinstvu. Namijenjeno je isključivo građanima i ne prima se otpad iz industrijskih i zanatskih radionica. U reciklažnom dvorištu ne vrši se nikakva dodatna prerada otpada već je jedina funkcija skupljanje.

Sukladno tome Grad Varaždinske Toplice je ishodio građevinsku dozvolu za reciklažno dvorište i predviđa izgradnju istog u 2018. godini. Prema Glavnom projektu kojeg je izradio PanGeo Projekt d.o.o., lokacija građevine biti će na adresi Škarnik bb, k.č.br.: 3365/1, k.o. Svibovec.

U reciklažnom dvorištu biti će postavljen odgovarajući broj i vrsta spremnika za odvojeno sakupljanje neopasnog i opasnog otpada kao što slijedi u slijedećim tablicama.

Također, u reciklažnom dvorištu će se prikupljati građevinski otpad, s time da postoji mogućnost sufinanciranja odvoza građevinskog otpada na legalne deponije – ovlaštena reciklažna dvorišta za prikupljanje građevinskog materijala, no o tome posebnom odlukom odlučuje gradonačelnica i Gradsko vijeće.

Članak 17. Pravilnika definira način označavanja reciklažnog dvorišta prema kojem na glavnom ulazu u Reciklažno dvorište mora biti istaknuta oznaka koja mora sadržavati slijedeće podatke:

-NAZIV „RECIKLAŽNO DVORIŠTE“

-TVRTKU KOJA UPRAVLJA RECIKLAŽNIM DVORIŠTEM

-OZNAKU RECIKLAŽNOG DVORIŠTA I

-RADNO VRIJEME

Pravilnikom o gospodarenju otpadom (NN 117/17), Dodatkom IV, definiran je popis otpada kojeg je osoba koja upravlja reciklažnim dvorištem dužna zaprimiti.

|  |  |  |
| --- | --- | --- |
| **OPIS OTPADA** | **KLJUČNI BROJ** | **NAZIV OTPADA** |
| problematični otpad | 15 01 10\* | ambalaža koja sadrži ostatke opasnih tvari ili je onečišćena opasnim tvarima |
| 15 01 11\* | metalna ambalaža koja sadrži opasne krute porozne materijale (npr. azbest), uključujući prazne spremnike pod tlakom |
| 16 05 04\* | plinovi u posudama pod tlakom (uključujući halone) koji sadrže opasne tvari |
| 20 01 13\* | otapala |
| 20 01 14\* | kiseline |
| 20 01 15\* | lužine |
| 20 01 17\* | fotografske kemikalije |
| 20 01 19\* | pesticidi |
| 20 01 21\* | fluorescentne cijevi i ostali otpad koji sadrži živu |
| 20 01 23\* | odbačena oprema koja sadrži klorofluorougljike |
| 20 01 26\* | ulja i masti koji nisu navedeni pod 20 01 25\* |
| 20 01 27\* | boje, tinte, ljepila i smole, koje sadrže opasne tvari |
| 20 01 29\* | detergenti koji sadrže opasne tvari |
| 20 01 31\* | citotoksici i citostatici |
| 20 01 33\* | baterije i akumulatori obuhvaćeni pod 16 06 01\*, 16 06 02\* ili 16 06 03\* i nesortirane baterije i akumulatori koji sadrže te baterije |
| 20 01 35\* | odbačena električna i elektronička oprema koja nije navedena pod 20 01 21\* i 20 01 23\*, koja sadrži opasne komponente |
| 20 01 37\* | drvo koje sadrži opasne tvari |
| otpadni papir | 15 01 01 | papirna i kartonska ambalaža |
| 20 01 01 | papir i karton |
| otpadni metal | 15 01 04 | metalna ambalaža |
| 20 01 40 | metali |
| otpadno staklo | 15 01 07 | staklena ambalaža |
| 20 01 02 | staklo |
| otpadna plastika | 15 01 02 | plastična ambalaža |
| 20 01 39 | plastika |
| otpadni tekstil | 20 01 10 | odjeća |
| 20 01 11 | tekstil |
| krupni (glomazni) otpad | 20 03 07 | glomazni otpad |
| jestiva ulja i masti | 20 01 25 | jestiva ulja i masti |
| boje | 20 01 28 | boje, tinte, ljepila i smole, koje nisu navedene pod 20 01 27\* |
| deterdženti | 20 01 30 | detergenti koji nisu navedeni pod 20 01 29\* |
| lijekovi | 20 01 32 | lijekovi koji nisu navedeni pod 20 01 31\* |
| baterije i akumulatori | 20 01 34 | baterije i akumulatori, koji nisu navedeni pod 20 01 33\* |
| električna i elektronička oprema | 20 01 36 | odbačena električna i elektronička oprema, koja nije navedena pod 20 01 21\*, 20 01 23\* i 20 01 35\* |
| građevni otpad iz kućanstva1 | 17 01 01 | beton |
| 17 01 02 | cigle |
| 17 01 03 | crijep/pločice i keramika |
| 17 04 11 | kabelski vodiči koji nisu navedeni pod 17 04 10\* |
| 17 06 01\* | izolacijski materijali koji sadrže azbest |
| 17 06 03\* | ostali izolacijski materijali, koji se sastoje ili sadrže opasne tvari |
| 17 06 04 | izolacijski materijali koji nisu navedeni pod 17 06 01\* i 17 06 03\* |
| 17 06 05\* | građevinski materijali koji sadrže azbest |
| 17 08 01\* | građevinski materijali na bazi gipsa onečišćeni opasnim tvarima |
| 17 08 02 | građevinski materijali na bazi gipsa koji nisu navedeni pod 17 08 01\* |
| ostalo | 08 03 17\* | otpadni tiskarski toneri koji sadrže opasne tvari |
| 08 03 18 | otpadni tiskarski toneri koji nisu navedeni pod 08 03 17\* |
| 16 01 03 | otpadne gume |
| 18 01 01 | oštri predmeti (osim 18 01 03\*) |

Sva kućanstva će biti obaviještena o lokaciji reciklažnog dvorišta te radnom vremenu i načinu poslovanja.

Grad je dužan osigurati pristupačno korištenje reciklažnog dvorišta svim stanovnicima područja za koje je reciklažno dvorište izgrađeno.

Plan gospodarenja otpadom Republike Hrvatske predviđa regionalni sustav zbrinjavanja miješanog komunalnog otpada te se sukladno tome na području grada Varaždinske Toplice ne planira građevina za zbrinjavanje otpada. Otpad s područja Grada odvozi tvrtka Eko – Flor plus d.o.o. na više odlagališta otpada kako je navedeno ranije u poglavlju 3.

# 5. PODACI O LOKACIJAMA ODBAČENOG OTPADA I NJIHOVOM UKLANJANJU

Na području Grada ne postoji niti jedno dozvoljeno i legalno odlagalište otpada, no evidentirano je devet lokacija odbačenog otpada u prirodu kao što prikazuju slijedeće slike.



**Slika 3**. Lokacije „divljih odlagališta“ na području Grada Varaždinske Toplice



**Slika 4.** „Divlje odlagalište“ Jalševec

Odbačeni otpad na lokaciji Varaždinske Toplice nalazi se na području katastarske općine Varaždinske Toplice na sljedećim katastarskim česticama : 5374, 5375, 5376, 5377 i 5379.



**Slika 5.** „Divlje odlagalište“ Varaždinske Toplice

Odbačeni otpad na lokaciji Poljana Donja I nalazi se na području katastarske općine Poljana na sljedećim katastarskim česticama : 405/14, 405/2, 405/4, 405/5, 1510/16 i 168/219.

Odbačeni otpad na lokaciji Poljana Donja II nalazi se na području katastarske općine Poljana na slijedećim katastarskim česticama : 618/1, 618/11, 618/14 i 624/1.

 

**Slika 6.** „Divlje odlagalište“ na lokaciji Poljana Donja I i na lokaciji Poljana Donja II

Odbačeni otpad na lokaciji Vrtlinovec nalazi se na području katastarske općine Varaždinske Toplice na katastarskoj čestici broj 2643.



**Slika 7.** „Divlje odlagalište“ Vrtlinovec

Odbačeni otpad na lokaciji Poljana Donja II nalazi se na području katastarske općine Poljana na sljedećim katastarskim čestima: 116/12, 116/13, 116/14, 131/1 i 1511/15.



**Slika 8**. „Divlje odlagalište“ Poljana Gornja

Odbačeni otpad na lokaciji Tuhovac I nalazi se na području katastarske općine Tuhovac na sljedećim katastarskim česticama: 361/5, 961/6, 961/7 i 961/8.

Odbačeni otpad na lokaciji Tuhovac II nalazi se na području katastarske općine Tuhovac na sljedećim katastarskim česticama: 191/1, 191/2, 191/3, 192/1, 192/2, 193/1, 193/2, 194/1, 194/2, 194/3, 195, 196, 197, 198/1, 198/2, 198/3, 199/1, 199/2, 200/4, 203 i 1773/1.



**Slika 9**. „Divlje odlagalište“ Tuhovec I i Tuhovec II

Odbačeni otpad na lokaciji Črnile nalazi se na području katastarske općine Hrastovac na sljedećim katastarskim česticama: 345/2, 345/3, 345/4, 345/5, 346/1, 346/2, 346/3, 346/4 , 346/5, 345/6 i 99999/381.



**Slika 10.** „Divlje odlagalište“ Črnile

Na području Grada za sada nisu evidentirane druge lokacije odbačenog otpada.

Zadnje sanacije i zatvaranje divljih deponija bilo je prošle godine u srpnju i studenom na čiju sanaciju je utrošeno više od 50.000,00 kn.

Preostale divlje deponije otpada sanirat će se temeljem članka 36. stavka 3. Zakona o održivom gospodarenju otpadom (izdavanjem rješenja), putem Zelene čistke i sl.

Na zatvaranju i uklanjanju otpada radi se svake godine, a potrebna sredstva određuju se i namjenski troše ovisno o predviđenim novčanim sredstvima u proračunu za svaku godinu posebno.

Sprječavanje nepropisnog odbacivanja otpada i uklanjanje odbačenog otpada osigurava Grad mjerama za sprječavanje nepropisnog odbacivanja otpada što podrazumijeva slijedeće:

• uspostava sustava za zaprimanje obavijesti o nepropisno odbačenom otpadu,

• uspostava sustava evidentiranja lokacija odbačenog otpada,

• provedba redovitog godišnjeg nadzora područja Grada radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada,

• druge mjere sukladno odluci predstavničkog tijela jedinice lokalne samouprave, te mjerama za uklanjanje odbačenog otpada.

Sredstva za provedbu mjera osiguravaju se u proračunu Grada. Grad ima pravo na naknadu troška uklanjanja otpada od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

Grad će rješenjem narediti uklanjanje tog otpada, vlasniku, odnosno posjedniku nekretnine, ako vlasnik nije poznat, odnosno osobi koja upravlja područjem (dobrom).

Rješenjem se određuje: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseca od dana zaprimanja rješenja.

Ako nakon isteka roka navedenog rješenja obveza nije izvršena, jedinica lokalne samouprave je dužna osigurati uklanjanje tog otpada predajom ovlaštenoj osobi za gospodarenje tom vrstom otpada.

Jedinica lokalne samouprave je dužna navedene podatke o otpadu unositi u informacijski sustav gospodarenja otpadom te napraviti izvješće o lokacijama i količinama odbačenog otpada na temelju čega se provode posebne mjere sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

Nedozvoljeno odlaganje otpada potrebno je odmah prijaviti Inspekciji zaštite okoliša.

Sanaciju okoliša na lokaciji onečišćenoj otpadom osigurava onečišćivač. Ukoliko su onečišćivači okoliša nepoznati, sanaciju bi trebali osigurati vlasnici odnosno posjednici nekretnine. Ukoliko se radi o lokacijama u državnom vlasništvu, sve poslove u vezi sa sanacijom u ime i za račun Države obavlja Fond za zaštitu okoliša i energetsku učinkovitost.

Sanacija lokacija onečišćenih otpadom provodi se prema Planovima sanacije, a najčešće podrazumijeva slijedeće:

• sortiranje otpada po vrstama;

• utovar u vozila;

• prijevoz otpada namijenjenog oporabi do ovlaštenog oporabitelja;

• odvoz neiskoristivog otpada na odlagalište i odlaganje;

• revitalizacija sanirane površine dovozom humusa i sijanjem trave;

• postavljanje znaka zabrane odlaganja otpada, uz jasno navođenje propisanih kazni za

nedozvoljeno odlaganje otpada;

• uspostava učinkovitog nadzora lokacije

# 6. MJERE POTREBNE ZA OSTVARENJE CILJEVA SMANJIVANJA ILI SPRJEČAVANJA NASTANKA OTPADA, UKLJUČUJUĆI IZOBRAZNO - INFORMATIVNE AKTIVNOSTI I AKCIJE PRIKUPLJANJA OTPADA

Mjere smanjivanja ili sprječavanja nastanka otpada obuhvaćaju aktivnosti usmjerene na postupno postizanje cilja koji će u svojoj konačnici rezultirati promjenama u navikama ljudi te time i smanjenje količina otpada.

Procijenjeni sastav miješanog komunalnog otpada u RH u 2015 . godini

|  |  |
| --- | --- |
| **Sastavnica** | **Udio (%)** |
| Metal | 2,1 |
| Drvo | 1,0 |
| Tekstil/odjeća | 3,7 |
| Papir i karton | 23,2 |
| Staklo | 3,7 |
| Plastika | 22,9 |
| Guma | 0,2 |
| Koža/kosti | 0,5 |
| Kuhinjski otpad | 30,9 |
| Vrtni otpad | 5,7 |
| Ostali otpad (zelja, prašina, pijesak, nedefinirano) | 6,3 |
| **Ukupno** | **100** |

Teoretski se iz kućnog otpada može iskoristiti 80 % otpada odnosno čak četiri petine. Ostatak od oko 20 % čine sitni otpad (prašina), ali i neke također potencijalno iskoristive otpadne tvari kao npr. tekstil, guma, drvo. Radi postizanja zacrtanih ciljeva izdvojenog skupljanja radi reciklaže, prema Planu gospodarenja otpadom RH, planira se uvođenje izdvojenog skupljanja otpada na mjestu nastanka, tj. u domaćinstvima. Naglasak se daje na ponovno korištenje, popravak, obnavljanje i recikliranje postojećih materijala i proizvoda.

Izobrazno-informativne aktivnosti

Kako bi se što uspješnije i učinkovitije ostvarili ciljevi vezani uz smanjenje i sprječavanje nastanka otpada neophodno je informiranje i sustavna edukacija lokalnog stanovništva (djece i odraslih) kao i upravnih struktura Grada. Na ovaj način stanovništvo se motivira, podiže se razina svijesti ljudi o važnosti primarne selekcije otpada te povećava osjetljivost za važnost učinkovitog gospodarenja otpadom i mogućih posljedica na kakvoću okoliša, zdravlje ljudi i ekonomske aspekte. Potrebno je razraditi sustav edukacije stanovništva o načinu izdvajanja korisnih i štetnih komponenti iz otpada, te važnosti i smislu odvojenog sakupljanja pojedinih komponenti otpada komunalnog otpada. Sustav je potrebno kontinuirano unaprjeđivati.

Mogućnosti izobrazbe i informiranja ljudi o načinu i mogućnostima razdvajanja i smanjenja količine otpada te o koristi koje se postižu provođenjem primarne selekcije su višestruke. Izobrazba i informiranje mogu se provoditi:

* putem medija (lokalna televizija, radio, tisak, web stranica Grada i komunalnog društva),
* dostavom promotivnih i informativnih materijala (letaka) s uputama, savjetima, aktivnostima, na kućnu adresu, na sabirnim mjestima na javnim površinama, reciklažnom dvorištu,
* organiziranjem predavanja i radionica za djecu i odrasle, te javnih tribina,
* organiziranjem akcija sakupljanja otpada.

Kako bi se gore navedeno što učinkovitije ostvarivalo neophodno je uključivanje i suradnja upravnih struktura Grada, nevladinih organizacija i drugih zainteresiranih pravnih i fizičkih osoba.

Za ocjenu uspješnosti primjene sustava primarne selekcije potrebno je izvješćivati stanovništvo o količinama pojedinih izdvojenih tvari iz otpada i o planovima poboljšanja postojećeg sustava gospodarenja otpadom. Uputno je i ispitivanje javnog mišljenja povremenim provođenjem anketa o primjeni sustava primarne selekcije itd.

Grad je dužna o svom trošku, na odgovarajući način osigurati godišnje provedbu izobrazno - informativnih aktivnosti u vezi gospodarenja otpadom na svojem području. U sklopu mrežne stranice dužan je uspostaviti i ažurno održavati mrežne stranice s informacijama o gospodarenju otpadom na svojem području. Prioritetno područje izobrazno-informativnih aktivnosti gospodarenja otpadom i sadržaj obveznih informacija na godišnjoj razini u svezi gospodarenja otpadom ministar propisuje naputkom.

Izvješće o provedbi izobrazno-informativnih aktivnosti sastavni je dio godišnjeg izvješća o provedbi plana gospodarenja otpadom Grada.

Akcije prikupljanja otpada

Prema Zakonu, jedinica lokalne samouprave je dužna na svom području osigurati mogućnosti odvijanja akcija prikupljanja otpada.

Pravna i fizička osoba može, u suradnji s osobom koja posjeduje važeću dozvolu za gospodarenje vrstom otpada koji će se prikupljati akcijom, organizirati akciju prikupljanja određenog otpada u svrhu provedbe sportskog, edukativnog, ekološkog ili humanitarnog sadržaja ako je ishodila suglasnost upravnog odjela jedinice lokalne samouprave nadležnog za poslove zaštite okoliša. Akcija može trajati najduže 30 dana. Osoba koja organizira akciju smatra se vlasnikom prikupljenog otpada tijekom trajanja akcije i obvezna je u roku osam dana od završetka akcije dostaviti nadležnom upravnom odjelu izvješće o provedenoj akciji. Nadzor nad provedbom akcije prikupljanja otpada obavlja JUO Općine.

Upravni odjel nadležan za poslove zaštite okoliša će najkasnije mjesec dana prije početka akcije osigurati dostavu podataka o akciji u informacijski sustav gospodarenja otpadom. Također, nadležni upravni odjel dužan je dostaviti izvješće o provedenim akcijama na svojem području Agenciji do 31. ožujka tekuće godine za prethodnu kalendarsku godinu.

Na području grada zadnja provedena akcija sakupljanja otpada bila je 22. travnja 2017. godine. U samu akciju bili su uključeni: mjesni odbori, vatrogasna društva, lovačka društva, političke stranke, građani, osnovne škole, udruge mladih, udruge žena i dr. Sakupljanje otpada bilo je na slijedećim područjima: V.Toplice, Leskovec, Svibovec, Drenovec, Grešćevina, Tuhovec, Martinkovec). Tom prilikom sakupljeno je 3.460 kg otpada ključnog broja 20 03 07, a otpad je predan tvrtci Eko – flor plus d.o.o..

# 7. OPĆE MJERE ZA GOSPODARENJE OTPADOM, OPASNIM OTPADOM I POSEBNIM KATEGORIJAMA OTPADA

U svrhu sprječavanja nastanka otpada te primjene propisa i politike gospodarenja otpadom primjenjuje se red prvenstva gospodarenja otpadom i to:

1. sprječavanje nastanka otpada,

2. priprema za ponovnu uporabu,

3. recikliranje,

4. drugi postupci oporabe npr. energetska oporaba i

5. zbrinjavanje otpada

Opće mjere za izbjegavanje nastanka i smanjenje količina svih vrsta otpada:

* Komunalni otpad je potrebno prikupljati u tipizirane posude za otpad ili veće metalne kontejnere s poklopcem i organizirano periodički odvoziti;
* Kontejnere i posude za domaćinstva potrebno je postaviti tako da se osigura nesmetan kolni i pješački promet, a za veće gospodarske subjekte potrebno je osigurati zaseban prostor ograđen tamponom zelenila, ogradom ili sl.;
* Ukoliko nije moguće osigurati da sva domaćinstva i sva naselja budu u sustavu prikupljanja sortiranog otpada (primjerice teža dostupna područja, vikend područja i sl.) potrebno je posebnim dokumentom Grada odrediti mjesta za postavu kontejnera za prihvat sortiranog otpada iz domaćinstava, te utvrditi dinamiku odvoza tog otpada;
* Iskoristive komponente komunalnog otpada (papir, staklo, plastika, tekstil, drvo, metal) potrebno je izdvojeno prikupljati, odnosno treba osigurati kontejnere/kante za prihvat sortiranog otpada;
* Komponente komunalnog otpada opasnih svojstava (istrošene baterije, stari lijekovi, ambalaža od boja, ulja i lakova, mineralnih gnojiva, sredstava za zaštitu bilja i dr.) potrebno je izdvojeno prikupljati;
* Za pojedinu vrstu izdvojenog otpada predvidjeti spremnik različite boje (plavi spremnik za otpadni papir, žuti spremnik za PET ambalažu, zeleni spremnik za staklo, itd.);
* Sabirna mjesta upotpuniti spremnicima za izdvajanje tekstila i problematičnih otpadnih tvari (npr. baterije);
* Poticati uvođenje izdvajanja i kompostiranja biootpada u okućnicama gdje uvjeti njegove primjene to omogućuju (dvorišta i vrtovi);
* Preporuča se izdvajanje biološkog otpada unutar domaćinstava, te njegovo kompostiranje na vlastitom zemljištu;
* Osigurati odvojeno prikupljanje biootpada s ciljem kompostiranja, digestije ili energetske oporabe biootpada
* Sva nelegalna (divlja) odlagališta komunalnog otpada i otpadom onečišćene površine na području grada potrebno je, sukladno propisima, u potpunosti sanirati;
* Na lokacija gdje su se u prošlosti pojavljivala divlja odlagališta postaviti table s informacijama o zabrani odlaganja svih vrsta otpada, odnosno s informacijama odlaganja istog u namjenske kontejnere.
* Osigurati mogućnost provođenja akcija prikupljanja otpada;
* Uslugu prijevoza krupnog (glomaznog) otpada treba osigurati na zahtjev korisnika usluge;
* Primijeniti mjere za izbjegavanje i smanjivanje otpada na mjestu njegova nastanka promicanjem korištenja proizvoda sa što manje ambalaže, korištenja proizvoda koji se mogu reciklirati i oporabiti, promicati korištenje povratne ambalaže umjesto nepovratne, smanjiti korištenje plastičnih vrećica i slične ambalaže, stimulirati kupovinu ekoloških proizvoda;
* Koristiti medije i obrazovne institucije za edukaciju proizvođača i potrošača o mogućim načinima izbjegavanja nastanka otpada i/ili njegovog mogućeg smanjenja;
* Osigurati pravovremeno pražnjenje posuda za izdvojeno prikupljanje iskoristivih i štetnih otpadnih tvari;
* Reciklažno dvorište urediti sukladno zahtjevima propisa za gradnju reciklažnih dvorišta, glavnom projektu i građevinskoj dozvoli;
* Unutar reciklažnog dvorišta osigurati prostor za razvrstavanje, mehaničku obradu i privremeno skladištenje građevinskog otpada;
* Osigurati nadzor rada reciklažnog dvorišta te rad povjeriti kvalificiranom i obučenom osoblju;
* Radno vrijeme reciklažnog dvorišta treba prilagoditi načinu života i potrebama gravitirajućeg stanovništva na način da je reciklažno dvorište otvoreno sve dane u tjednu osim nedjelje;
* Odvojeno prikupljeni komunalni otpad iz spremnika postavljenih na javnim površinama, treba uputiti na daljnju oporabu isključivo putem ovlaštenih sakupljača i obrađivača kako bi se tijekom reciklaže i oporabe jamčili visoki standardi zaštite okoliša.

# 8. MJERE ODVOJENOG PRIKUPLJANJA OTPADNOG PAPIRA, METALA, STAKLA I PLASTIKE TE KRUPNOG (GLOMAZNOG) KOMUNALNOG OTPADA

Ove mjere čini skup aktivnosti i mehanizama usmjerenih na oporabu otpadnog materijala recikliranjem, uporabu otpada u energetske svrhe ili kao materijala za zatrpavanje.

Pod odvojenim skupljanjem podrazumijeva se izdvajanje iskoristivih tj. korisnih komponenti iz toka miješanog komunalnog otpada (papir, staklo, plastika, drvo, tekstil, metali i zeleni (biorazgradivi) otpad) na mjestu nastanka. Cilj izdvajanja korisnih komponenti otpada je smanjenje ukupne količine komunalnog otpada i njihovo ponovno korištenje za istu ili drugu namjenu. Gospodarenje ostalim kategorijama otpada tzv. posebnim kategorijama regulirano je Pravilnicima koji su doneseni sukladno Zakonu o održivom gospodarenju otpadom. Pravilno gospodarenje dovest će u konačnici do smanjenja nastanka ukupnih količina komunalnog otpada, a time i do smanjenja pritiska na okoliš odnosno do reduciranja troškova za zbrinjavanje otpada.

Osnovni cilj primjene ovih mjera je izdvajanje korisnih i štetnih tvari koje su namijenjene ponovnoj uporabi (sekundarnih sirovina) ili sigurnom zbrinjavanju.

Aktivnosti i mehanizmi koji omogućuju vrednovanje otpada su:

* razvrstavanje i odvojeno skupljanje otpada na mjestu nastanka (domaćinstva i pravni subjekti);
* postavljanje spremnika za odvojeno skupljanje otpada na javnoj površini za prihvat korisnih frakcija komunalnog otpada za građanstvo;
* postavljanje spremnika za odvojeno skupljanje otpada za gospodarske subjekte;
* uspostava reciklažnog dvorišta i reciklažnog dvorišta za građevni otpad.

Mjere gospodarenja otpadom koje treba uspostaviti ili unaprijediti sukladno optimalnoj tehnologiji obrade otpada su:

* edukacija i komunikacija s javnošću;
* izgradnja reciklažnih dvorišta;
* za sve ostale vrste otpada koje spadaju u posebnu kategoriju, način gospodarenja propisan je ciljanim pravilnicima kojima je utvrđen način postupanja s tim vrstama otpada od strane nadležnog Ministarstva.

Kod pravnih subjekata potrebno je odvojeno odlagati ili/i skupljati određene vrsta otpada u kontejnere raznih vrsta i dimenzija te predobrade ili obrade istih u vlastitom krugu radi ponovnog korištenja u proizvodnom procesu ili predaje tvrtkama za skupljanje, obradu i promet sekundarnim sirovinama.

Cilj sustava gospodarenja otpadom je smanjiti u što većoj mjeri količinu komunalnog otpada, a čiji ostatni dio će se otpremati u Centar za gospodarenje otpadom na obradu i zbrinjavanje.



Uspostavom i primjenom primarne selekcije otpada udovoljava se principima suvremenog gospodarenja otpadom. Odvojenim prikupljanjem i recikliranjem/oporabom otpada postiže se slijedeće:

* izbjegavanje odlaganja otpada na odlagalište,
* dobivanje sirovina za proizvodnju novih proizvoda,
* smanjenje onečišćenja okoliša,
* financijska dobrobit.

Podzakonskim aktima reguliran je način postupanja s posebnim kategorijama otpada i to:

* ambalažom i ambalažnim otpadom,
* otpadnim gumama,
* otpadnim električnim i elektroničkim uređajima i opremom,
* otpadnim vozilima,
* otpadnim baterijama i akumulatorima koji sadrže određene opasne tvari,
* infektivnim otpadom iz zdravstvenih ustanova,
* otpadnim uljima,
* građevinskim otpadom.

Primarna selekcija otpada se provodi putem spremnika za odvojeno sakupljanje otpada na javnim površinama i u reciklažnim dvorištima u okviru kojih se izdvojene otpadne tvari mogu zasebno odložiti. Mjesta nastanka komunalnog otpada su domaćinstva, javne i uslužne djelatnosti te turistička djelatnost.

Iskoristive i korisne frakcije komunalnog otpada su papir i karton, plastika, staklo, metali, tekstil, te zeleni (biorazgradivi) otpad. Manji udio otpada u domaćinstvu obuhvaća problematični otpad - opasan otpad kao što su baterije, lijekovi, boje i lakovi, ulja, žarulje, akumulatori itd. Za ovu vrstu otpada također je potrebno primijeniti sustav odvojenog skupljanja i odlaganja na za to predviđena mjesta. Otpad se predaje u ovlaštene trgovine (ljekarne, specijalizirane prodavaonice), reciklažna dvorišta ili ovlaštenom sakupljaču.

Pored postojećih mjera odvojenog sakupljanja komunalnog otpada u gradu, potrebno je predvidjeti i provoditi dodatne mjere za poboljšanje sustava gospodarenja otpadom. Navedeno se prvenstveno odnosi na edukaciju stanovništva i promicanje izdvajanja korisnih i štetnih tvari iz komunalnog otpada na mjestu nastanka (u domaćinstvima, gospodarskim, uslužnim i drugim subjektima) kroz poboljšani sustav pojedinačnih sabirnih mjesta i uspostavu reciklažnog dvorišta. Na području grada potrebno je uložiti dodatne napore za uspostavu sustava za odvojeno prikupljanje otpada.

# 9. POPIS PROJEKATA VAŽNIH ZA PROVEDBU ODREDBI PLANA

Popis projekata za razdoblje 2017. – 2022. godine:

* izgradnja reciklažnog dvorišta,
* povećanje broja lokacija spremnika za odvojeno sakupljanje otpada na javnim površinama
* odvojeno skupljanje na kućnom pragu putem odgovarajućih vreća/kanti
* sanacija područja onečišćenih odlaganjem otpada u prirodu,
* provođenje akcija prikupljanja otpada,
* provođenje godišnje izobrazno - informativne aktivnosti te uspostava i ažurno održavanje mrežne stranice s informacijama o gospodarenju otpadom na području općine.

Stanovništvo Grada Varaždinske Toplice potrebno je kroz radionice, pisane materijale i predavanja educirati o:

* potrebi razvrstavanja otpada;
* pravilnom postupanju s otpadom;
* štetnosti divljih odlagališta po okoliš;
* mjerama i akcijama koje se namjeravaju poduzeti kako bi se spriječilo neovlašteno odlaganje otpada;
* mjerama, poticajima i akcijama usmjerenim na štednju energije.

Edukaciju je potrebno provoditi usmjereno prema različitim ciljnim skupinama: za djecu predškolske i školske dobi, za mlade, odraslo stanovništvo, poduzetnike i obrtnike te državnu administraciju.

Za ocjenu uspješnosti primjene sustava primarne reciklaže potrebno je putem dostupnih javnih medija izvješćivati stanovništvo o količini izdvojenih korisnih tvari, predviđenim planovima poboljšanja i provoditi ankete o primjeni sustava primarne reciklaže.

# 10. ORGANIZACIJSKI ASPEKTI, IZVORI I VISINA FINANCIJSKIH SREDSTAVA ZA PROVEDBU MJERA GOSPODARENJA OTPADOM

Provedbu mjera gospodarenja otpadom Grad je dužan osigurati na kvalitetan, postojan i ekonomski učinkovit način, u skladu s načelima održivog razvoja, zaštite okoliša i gospodarenja otpadom osiguravajući pri tom javnost rada. Više jedinica lokalne samouprave mogu sporazumno osigurati zajedničko ispunjenje jedne ili više obveza vezano za gospodarenje otpadom.

Samo financiranje zbrinjavanja i gospodarenja otpadom, u slučajevima kada nema osiguranih nepovratnih sredstava, zasniva se na principu proizvođač plaća, pa je na jedinicama lokalne samouprave odabir načina osiguranja sredstava, procijenjenih i predviđenih ovim Planom.

Za realizaciju ovog Plana gospodarenja otpadom mogu se koristiti jedan ili više financijskih izvora.

**Tablica 7.** Procjena ukupno potrebnih ulaganja u sustav gospodarenja otpadom na području Grada Varaždinske Toplice

| **Oprema, objekti, dokumentacija i ostalo** | **Iznos ulaganja**  **(kuna, bez PDV-a)\*** |
| --- | --- |
| Reciklažno dvorište | 1.592.086,05 |
| Postavljanje spremnika za odvojeno sakupljanje otpada na javnim površinama te uspostavljanje sustava za odvojeno skupljanje otpada na kućnom pragu putem odgovarajućih vreća/kanti | 20.000,00 |
| Sanacija onečišćenih područja | 30.000,00 |
| Ostalo (tehnička dokumentacija, izobrazno-edukativne aktivnosti) | 20.00,00 |
| Provođenje akcija prikupljanja otpada | 20.000,00 |
| **UKUPNO:** | 1.592.986,05 |

\*Približna procjena ulaganja. Točan iznos bit će poznat nakon same izgradnje reciklažnog dvorišta kao i nakon sanacije onečišćenih područja te izrade sanacijskih planova. Pretpostavljena ulaganja su sredstva osigurana Gradskim proračunom.

Svrha Plana gospodarenja otpadom jest definiranje zakonskih obaveza pojedinog subjekta te određivanje terminskog plana ispunjavanja navedenih obaveza.

Prema Planu gospodarenja otpadom Republike Hrvatske za razdoblje 2017. – 2022. godine sredstva za provedbu projekata će se moći osigurati se iz:

* javnih izvora,
* kredita banaka
* privatnih izvora.

Javni izvori financiranja:

* državni proračun,
* proračuni JLS-a i JP(R)S-a i sredstava davatelja javnih usluga i isporučitelja vodnih usluga (u vlasništvu jedinica lokalne somouprave)
* EU fondovi (Operativni program konkurentnosti i kohezija 2014-2020)
* FZOEU/HV

Krediti banaka

* Svjetska banka, Europska banka za razvoj, Europska investicijska banka, itd.)

Privatni izvori financiranja:

* privatna ulaganja u sve vrste obrade otpada
* privatna ulaganja u CGO-e (javno-privatno partnerstvo, koncesije i dr.)
* privatna ulaganja u primarno izdvajanje i prikupljanje otpada – postrojenja za reciklažu i skupljanje (javno-privatno partnerstvo, koncesije i dr.)

# 11. ROKOVI I NOSITELJI IZVRŠENJA PLANA

Ciljevi Plana gospodarenja otpadom su stvaranje efikasnog sustava gospodarenja otpadom. Sustav osim efikasnosti koja se mora razvijati s postojećim trendovima na terenu, mora biti ekonomski isplativ te po mogućnosti i samoodrživ.

U popisu koji slijedi dati su okvirni rokovi koji su potrebni za ostvarenje pojedinačnih planiranih ciljeva te godine njihove realizacije. Navedeno ovisi o financijskim mogućnostima Grada te o svijesti, osjetljivosti i zalaganju Gradskih tijela te o stanovnicima grada.

* Izgradnja reciklažnog dvorišta: 2018. godina

Izvršitelj: Grad Varaždinske Toplice; izvođač nepoznat.

* Postavljanje spremnika za odvojeno sakupljanje otpada na javnim površinama te uspostavljanje sustava za odvojeno skupljanje otpada na kućnom pragu putem odgovarajućih vreća/kanti

Izvršitelj: Grad Varaždinske Toplice; koncesionar.

* Sanacija onečišćenih područja

Izvršitelj: Grad Varaždinske Toplice; izvođač nepoznat.

* Provođenje izobrazno - informativnih aktivnosti; trajno.

Izvršitelji: Grad Varaždinske Toplice, lokalne nevladine organizacije.

* Provođenje akcija prikupljanja otpada; trajno.

Izvršitelji: Grad Varaždinske Toplice, ovlaštene tvrtke za gospodarenje otpadom, lokalne nevladine organizacije, škole.

**Tablica 8.** Terminski plan realizacije aktivnosti predviđenih ovim Planom

| **AKTIVNOSTI** | **2018.** | **2019.** | **2020.** | **2021.** | **2022.** | **2023.** |
| --- | --- | --- | --- | --- | --- | --- |
| Reciklažno dvorište | X |  |  |  |  |  |
| Postavljanje spremnika za odvojeno sakupljanje otpada na javnim površinama te uspostavljanje sustava za odvojeno skupljanje otpada na kućnom pragu putem odgovarajućih vreća/kanti | X |  |  |  |  |  |
| Sanacija onečišćenih područja | X | X | X |  |  |  |
| Provođenje izobrazno -informativnih aktivnosti | X | X | X | X | X | X |
| Provođenje akcija prikupljanja otpada | X | X | X | X | X | X |

Jedinica lokalne samouprave dostavlja godišnje izvješće o provedbi Plana gospodarenja otpadom jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

# LITERATURA

Izvješće o komunalnom otpadu za 2015. i 2016. godinu, AZO, Zagreb,

Plan gospodarenja otpadom Grada Varaždinske Toplice za razdoblje od 2008. – 2016., izrađivač: Chromos – poslovne usluge d.o.o..

Komunalni otpad i odlagališta otpada, AZO, Zagreb, rujan 2012.

Plan gospodarenja otpadom u Republici Hrvatskoj za razdoblje 2017.-2022. godine, NN 3/17

Prostornog plana uređenja Grada Varaždinske toplice ("Službeni vjesnik Varaždinske županije", broj 9/05), Izmjene i dopune, ("Službeni vjesnik Varaždinske županije", broj 23/08, 5/09, 5/10 i 12/15),

Prostorni plan Varaždinske županije, Izmjene i dopune („Službeni vjesnik Varaždinske županije“, broj 8/00, 29/06, 16/09).

Registar dozvola za gospodarenje otpadom, Agencija za zaštitu okoliša (AZO) (http://www.azo.hr/RegistarDozvola)

Strategija gospodarenja otpadom Republike Hrvatske, NN 130/05.

Strategija održivog razvitka Republike Hrvatske, NN 30/09.

[www.varazdinske](http://www.varazdinske)-toplice.hr